source: wikipedia

text: Արգենտինա (, պաշտոնական անվանումը` Արգենտինայի Հանրապետություն (, ), պետություն Հարավային Ամերիկայում։ Տարածքի մեծությամբ երկրորդ տեղն է զբաղեցնում մայրցամաքում (Բրազիլիայից հետո), ութերորդը՝ աշխարհում, իսկ բնակչության թվաքանակով երրորդն է Հարավային Ամերիկայում (Բրազիլիայից եւ Կոլումբիայից հետո)։ Կազմված է 24 վարչական միավորից՝ 23 պրովինցիայից եւ Բուենոս Այրես դաշնային մայրաքաղաքային շրջանից։ Զբաղեցնում է Հարավային Ամերիկայի հարավային մասը, որը կոչվում է Պատագոնիա։ Արեւմուտքից սահմանակից է Չիլիին, հյուսիսից՝ Բոլիվիային եւ Պարագվային, հյուսիս-արեւելքից՝ Բրազիլիային եւ Ուրուգվային։ Արեւելքում ափերը ողողում են Ատլանտյան օվկիանոսի ջրերը։ Արգենտինային են պատկանում Ֆոլկլենդյան կղզիները, ինչպես նաեւ Հրո Երկիր կղզու արեւելյան հատվածը։ Արգենտինայի արեւմտյան հատվածը լեռնային է, այստեղ է գտնվում ամբողջ արեւմտյան կիսագնդի ամենաբարձր լեռը՝ Ակոնկագուան՝ 6960 մետր, իսկ արեւելքով հոսում են Պարանա, Ռիո-Նեգրո, Պարագվայ եւ այլ գետեր։ Բնակչությունը կազմում է : Արգենտինան ժամանակին եղել է Իսպանիայի գաղութ, սակայն հետագայում՝ 1810 թվականի մայիսի 25-ին, ազատվել է իսպանական լծից՝ շնորհիվ Խոսե Սան-Մարտիի եւ այլ պայքարողների։ Արգենտինան զարգացած կապիտալիստական պետություն է, Մեծ քսանյակի անդամ է, հարուստ է նավթով եւ այլ օգտակար հանածոներով։ Ունի հարուստ բուսական եւ կենդանական աշխարհ (կատվառյուծ, լամա, նանդու ջայլամ)։ Արգենտինայի քաղաքներից ամենախոշորը մայրաքաղաք Բուենոս Այրեսն է, գտնվում է Լա-Պլատայի ծովախորշի ափին։ Խոշոր քաղաքներ են նաեւ Կորդովան, Լա Պլատան, Ռոսարիոն եւ այլն։ Արգենտինան ծնունդ է տվել մի շարք հայտնի մարզիկների (Դիեգո Մարադոնա, Լիոնել Անդրես Մեսսի, հայազգի թենիսիստ Դավիթ Նալբանդյանը նույնպես բնակվում է Արգենտինայում), տանգոյին եւ այլն։ Ստուգաբանություն Երկրի անվանումը` «Արգենտինան», առաջացել է («արծաթ») բառից, որն իր հերթին առաջացել է «արգենտոս» (, ավելի վաղ` ) բառերից, ինչը նշանակում է «սպիտակ», «պայծառ»։ Արգենտինոս (Αργεντινός) բառը հունարենում ածական է, որը նշանակում է «արծաթագույն»։ Անվանումն առաջացել է այն բանից հետո, երբ Սեբաստիան Կաբոտն ընտրել է Ֆրանցիսկո դել Պուերտոյի ափում Խուան Դիաս դե Սոլիսի թողած արշավախումբը, որը Կաբոտին պատմել Է «Սպիտակ թագավորի» եւ Լա Պլատայից հյուսիս գտնվող Արծաթե լեռների մասին։ Կաբոտը հավատացել է լեգենդին եւ, թողնելով նախնական պլանը, Մագելան-Էլկանոյի արշավախմբի կողմից հայտնաբերված Մոլուքյան կղզիների ճանապարհին նավագնացության հետազոտության համար ձեռնամուխ է եղել արծաթի որոնմանը։ Բայց տեղեկատվությունը կեղծ էր. Լա Պլատայի ավազանում բացակայում են թանկարժեք մետաղների հանքավայրերը (ավելի ճիշտ` լեգենդի մեջ խոսվում էր Ինկերի կայսրության մասին), բայց արծաթի մասին լուրը պատճառ է դարձել երկիրն «Արգենտինա» անվանելուն։ Արգենտինա անվան առաջին օգտագործումը կարելի է վերագրել Մարտին դել Բարկո Սենտեներայի` 1602 թվականին հրատարակված «Արգենտինան եւ Ռիո դե Լա Պլատայի գրավումը» () պոեմին։ Թեեւ տարածաշրջանի այս անունը լայնորեն օգտագործվել է արդեն 18-րդ դարում, բայց 1776 թվականին երկիրը պաշտոնապես կոչվել է Ռիո դե Լա Պլատայի փոխարքայություն։ 1810 թվականի Մայիսյան հեղափոխությունից հետո ձեւավորված Անկախ կառավարությունը «փոխարքայություն» անվանումը փոխարինել է «Միացյալ պրովինցիաներով»։ «Արգենտինա» անվանումը հայտնի է դարձել 1813 թվականի Արգենտինայի առաջին օրհներգում այն օգտագործելուց հետո, որում բազմաթիվ հիշատակումներ են եղել Արգենտինայի անկախության համար շարունակվող պատերազմի մասին։ Առաջին անգամ Արգենտինայի Հանրապետություն անվանումը պաշտոնապես արձանագրվել է 1826 թվականի Սահմանադրության մեջ։ 1859 թվականին Բուենոս Այրես պրովինցիայի` կոնֆեդերացիայի կազմ վերադառնալուց հետո երկիրն անվանափոխվել է Արգենտինական պետության։ Արգենտինայի Հանրապետություն անվանումը վերադարձվել է 1860 թվականի հոկտեմբերի 8-ի օրենքի ընդունումից հետո եւ պահպանվում է մինչեւ այժմ։ Աշխարհագրություն Արգենտինան աշխարհի խոշորագույն երկրների տասնյակում է։ Այն զբաղեցնում է Հարավային Ամերիկայի հարավարեւելյան մասը եւ Հրո երկիր կղզեխմբի արեւելյան մասը։ Արեւմուտքում սահմանակից է Չիլիին, հյուսիսում՝ Բոլիվիային եւ Պարագվային, հյուսիս-արեւելքում՝ Բրազիլիային եւ Ուրուգվային։ Արեւելքում ափերը ողողում են Ատլանտյան օվկիանոսի ջրերը։ Ափերը քիչ են կտրատված, միայն Լա Պլատայի էստուարը 320 կիլոմետրով խրվում է ցամաքի մեջ։ Արգենտինայի տարածքը ձգված է միջօրեականի ուղղությամբ։ Նրա ամենամեծ երկարությունը հյուսիսից հարավ կազմում է 3,7 հազար կիլոմետր։ Ծովային սահմանների մեծ երկարությունը կարեւոր դեր է խաղացել Արգենտինայի արտաքին տնտեսական կապերի զարգացման գործում։ Տարածքը 2.8 միլիոն կմ2 է (առանց Ֆոլկլենդյան կամ Մալվինյան կղզիների, որոնք վիճարկվում են Արգենտինայի եւ Մեծ Բրիտանիայի կողմից)։ Այն Ղազախստանից մի փոքր է մեծ եւ ըստ տարածքի` աշխարհում զբաղեցնում է 8-րդ տեղը։ Արգենտինայի բնությունը բազմազան է հյուսիսից հարավ մեծ երկարության եւ ռելիեֆի առանձնահատկությունների պատճառով։ Ըստ մակերեսի կառուցվածքի` երկիրը 63° արեւմտյան երկայնությամբ բաժանվում է երկու կեսի` հարթավայրային` հյուսիսային եւ արեւելյան, եւ բարձրադիր' արեւմտյան եւ հարավային։ Արգենտինայի ողջ արեւմտյան սահմանի երկայնքով անցնում է Անդերը՝ Արեւմտյան կիսագնդի խոշորագույն լեռնային զանգվածը, որը հիմնականում ձեւավորվել է ալպիական քաղաքակրթության ձեւավորման ժամանակ։ Այն տարբերվում է երկրաբանական կառուցվածքի բարդությամբ եւ բազմազանությամբ։ Հյուսիս-արեւմուտքում` երկրի հյուսիսային սահմանի եւ 28° հարավային լայնության միջեւ, ընկած է 3000-4000 մետր բարձրությամբ Պունա հսկայական փակ հրաբխային սարահարթը։ Արեւելքից շրջապատող Պունու լեռներն ունեն մինչեւ 6500 մետր բարձրություն։ Նրանց պսակում են Նեւադոսի ձյունածածկ գագաթները։ Հարավային Անդերը շեշտակի նեղացած է։ Ամենաբարձր կետին Անդերը հասնում է կենտրոնական մասում (32°-37° հարավային լայնության միջեւ), որտեղ գերակշռում են ռելիեֆի ալպյան սրածայր ձեւերը։ Այստեղ բարձրանում են հաստ ձյան գագաթներով պսակված Հարավային Ամերիկայի ամենաբարձր գագաթները՝ Ակոնկագուան (6962 մետր), Տուպունգատոն, Մերսեդարիոն։ Գույնզգույն լանջերն ու լեռների ձյան հանդերձանքով հողային ձեւերի համադրությունն ապահովում է Անդերի լեռնային լանդշաֆտների առանձնահատուկ գեղեցկությունը։ Հյուսիսում` հյուսիսային սահմանից մինչեւ 29° հարավային լայնությունը, եւ մինչեւ Պարանա գետը, արեւելքում տարածվում է Գրան Չակոյի հարթավայրը (25-50 մետր)` լցված բեկորային նյութով եւ ջրաբերակային նստվածքներով։ Պարանայի եւ Ուրուգվայի գետամեջը հիմնականում հարթավայրային տարածք է` կազմված կարմիր ավազաքարերից եւ կրակավներից եւ ծածկված կավային ջրաբերուկի եւ դեղնահողի հաստ շերտով։ Տարածքի հյուսիսային մասը լավային սարահարթեր են, որոնք Բրազիլական բարձրավանդակի լավային սարահարթի մի մասն են։ Արգենտինական Միջագետքի կենտրոնական մասը հարթ ճահճացած ցածրավայրն է։ Իսկ հարավում բլրավետ դաշտավայրն է, որը կտրված է ավազաքարային թմբերով` կուչիլյասով։ Կլիմա Արգենտինան գտնվում է երեք կլիմայական գոտում` արեւադարձային, մերձարեւադարձային եւ ամոք։ Ամռանը երկրի հարավում ցուրտ է. միջին ջերմաստիճանը նույնիսկ ամենատաք ամսին (հունվար) +15 °C է։ Հյուսիսում գտնվող Գրան Չակոյի արեւադարձային շրջանն Արգենտինայում անվանում են «Շոգի բեւեռ»։ Ամռանն օդը տաքանում է մինչեւ + 30 ... + 40 °C, իսկ ձմռանը միջին ջերմաստիճանը հասնում է + 17 ... + 20 °C: Տարեկան տեղումների քանակը նվազում է արեւելքից արեւմուտք ընկած հարթավայրերում՝ 1400-1600-ից մինչեւ 100-300 միլիմետր, լեռներում այն կրկին աճում է։ Ամենից շատ տեղումներ են լինում Հարավային Անդերի արեւելյան լանջերում (մինչեւ 2000 միլիմետր, իսկ տեղ-տեղ՝ նույնիսկ տարեկան մինչեւ 5000 միլիմետր), իսկ հարթավայրային շրջաններից` Արգենտինայի հյուսիս-արեւելքում գտնվող Էնտրե Ռիոսում՝ տարեկան մինչեւ 1600 միլիմետր։ Բնական ռեսուրսներ Ռելիեֆի բազմազանության եւ երկրաբանական կառուցվածքի առանձնահատկությունների շնորհիվ Արգենտինան ունի հարուստ հանքահումքային բազա արդյունաբերության զարգացման համար։ Բայց համաշխարհային մասշտաբի հանքաշերտեր (ինչպես Լատինական Ամերիկայի այլ երկրներում) այստեղ գրեթե չկան։ Արեւմտյան շրջաններում կան հանքային օգտակար հանածոներ։ Երկիրն առանձնանում է ուրանի, մանգանի, պղնձի հանքաքարի, բերիլիումի պաշարներով։ Կան կապար-ցինկի, վոլֆրամի եւ երկաթի հանքաքարեր։ Ուրանային հանքաքարի պաշարներով Արգենտինան աշխարհի առաջատար երկրների տասնյակում է։ Վառելիքաէներգետիկ ռեսուրսներից առավել մեծ նշանակություն ունեն բնական գազն ու նավթը։ Հիմնական հանքավայրերը Պատագոնիայի պլատֆորմում, Անդերի միջլեռնային անցուղիներում (Նեուկեն, Մենդոզա, Սալտա նահանգներում) եւ Հրո երկրում սահմանափակվում են նստվածքային ժայռերով։ Արգենտինայի բնական գազի ստույգ պաշարները գնահատվում են 600 միլիարդ խորանարդ մետր։ Դրա արդյունահանումն աճել է (հատկապես Նեուկեն պրովինցիայում հանքավայրի բացմամբ)։ Պատագոնիայում կան շագանակագույն ածխի քիչ պաշարներ։ Արգենտինան առանձնանում է ոչ մետաղական հանածոների, այդ թվում` ծծմբի պաշարներով։ Բավականին շատ են շինարարական հումքի (մարմար, գրանիտ եւ այլն) հանքավայրերը։ Դրա հետ մեկտեղ տարածքի երկրաբանական ուսումնասիրությունն ընդհանուր առմամբ ցածր է։ Սակայն Արգենտինայի արդյունաբերության զարգացման հիմնական խնդիրներից մեկը ոչ այնքան հումքի առանձին տեսակների բացակայությունն է (թեեւ զգացվում է կոքսացող ածուխների, բոքսիտների, կալիումի աղերի եւ այլնի պակաս), որքան դրանց խիստ անբարենպաստ տեղաբաշխումը (հիմնականում ծայրամասերում, քիչ բնակեցված շրջաններում)։ Այսպես, օրինակ` Պատագոնիայում (երկրի տարածքի 30%-ը) նշվում է հանքային հումքի եւ վառելիքի, ջրային եւ անտառային ռեսուրսների հանքաղբյուրների զուգակցումը։ Այս շրջանին ներկայումս բաժին է ընկնում հանքարդյունաբերության արտադրանքի կեսը։ Սակայն այդ շրջանում բնակվում է երկրի բնակչության միայն 3 %-ը։ Տնտեսական զարգացման բնական հիմքը, առաջին հերթին, Արգենտինայի հարուստ հողային ռեսուրսներն են։ Հողային ֆոնդի կառուցվածքում գյուղատնտեսական հողերն զբաղեցնում են շուրջ 70 %-ը (բայց գերակշռում են արոտավայրերը)։ Հերկվել է Պամպա տարածքի զգալի մասը։ Ագրոկլիմայական ռեսուրսների բարենպաստ համադրությունը որոշել է ՄՌՇ-ում երկրի մասնագիտացումը հացահատիկային տնտեսության եւ բնական արոտավայրերում` անասնաբուծության վրա։ Արգենտինայի ջրային ռեսուրսների շարքում գլխավոր դերը պատկանում է գետերին։ Գետային ցանցն ավելի լավ է զարգացած հյուսիս-արեւելքում, որտեղ ջրառատ երկու գետերը միախառնվում են Լա Պլատայի ընդհանուր գետաբերանում։ Պարանան Ամազոնից հետո Հարավային Ամերիկայում երկրորդն է` ըստ երկարության եւ ավազանի տարածքի։ Արգենտինայի խոշորագույն գետերը, ըստ սնուցման տիպի, անձրեւային են։ Հիմնական տնտեսական հիդրոէներգետիկ ներուժը պատկանում է Պատագոնիայի` լեռներում սկիզբ առնող գետերին, ինչպես նաեւ Պարանայի եւ Ուրուգվայի ավազանի գետերին, թեպետ օգտագործվում է այդ ներուժի միայն մի փոքր մասը։ Բուսական աշխարհ Արգենտինայի բուսականությունն առանձնանում է մեծ բազմազանությամբ՝ արեւադարձային անտառներից մինչեւ կիսաանապատային տարածքներ Պատագոնիայում եւ Պունայում։ Հյուսիսային Արգենտինական Միջագետքում աճում են մերձարեւադարձային բազմատեսակ անտառներ։ Այստեղ հանդիպում են թանկարժեք բնափայտեր ունեցող շքածառը, սեդրոն, լապաչոն։ Հարավում գերակշռում է թփերով աճող բուսականությունը. ճահճացած տարածքները ծածկված են շամբիներով, եղեգներով, ջրաշուշաններով, իսկ բարձրադիր ու չոր տարածքները` հարուստ խոտածածկ ունեցող մարգագետիններով։ Կան ակացիայից, միմոզից, ջայլամի ծառերից բաղկացած նոսր անտառներ, իսկ գետերի ափերին` արմավենու պուրակներ։ Հարավի ուղղությամբ կան ավելի բաց խոտածածկ տարածքներ, Էնտրե Ռիոս պրովինցիայի հարավային մասը դառնում է հացահատիկային պրերիա եւ ներկայացնում անցումային շրջանը դեպի պամպա։ Հնդկացիների կեչուա լեզվից թարգմանաբար պամպա նշանակում է «փայտային բուսականությունից զուրկ»։ Խոնավ պամպայի անծայրածիր տափաստանային տարածությունները մի ժամանակ պատված էին բազմամյա բույսերով՝ փետրախոտով, մարգարտախոտով, վայրի կորեկով ու պիսակավոր գունավոր տարազգի բուսականությամբ։ Սակայն այստեղ բնական բուսականություն քիչ է մնացել, տարածքի զգալի մասը հերկվել է, իսկ երբեմնի այն ծածկած խոտածածկը, որն անասնապահության համար ծառայել է բնական կերային բազա, անասունների երկարատեւ արածեցման արդյունքում մոլախոտերի կողմից աղբակալվել է եւ կորցրել իր սկզբնական տեսքը։ Չոր պամպային բնորոշ է քսերոֆիլային բուսականությունը` ցածրահասակ ծառեր, փշոտ թփեր, կոշտ խոտաբույսեր։ Նմանատիպ բուսականությունը տարածված է նաեւ երաշտային արեւմուտքում, միջլեռնային լողավազաններում, այնտեղ կոշտ հացահատիկների եւ քսերոֆիլ թփերի փնջերը փոխարինվում են կակտուսներով։ Արգենտինայում անտառներն զբաղեցնում են հողային ֆոնդի 12 %-ը։ Առավել արժեքավոր են Արգենտինական Միջագետքի եւ Խոնավ Անդերի փշատերեւ անտառները, ինչպես նաեւ Չակոյում գտնվող քեբրաչոյի անտառները։ Դրանց շահագործումը դժվար է, քանի որ գտնվում են հեռավոր շրջաններում, ուստի արհեստական անտառատնկման փորձեր են ձեռնարկվում ամենաբնակեցված շրջանում՝ Պամպայում։ Առավել յուրացված են Չակոյի անտառային ռեսուրսները, բայց այստեղ երկարատեւ շահագործման արդյունքում սուր է դրված դրանց պահպանության եւ վերականգնման հարցը։ Արգենտինայի ազգային ծաղիկն էրիթրինան է։ Արգենտինայի անտառային տարածքները՝ երկրի ընդհանուր տարածքի համեմատությամբ, 2000-2020 Աղբյուրը՝ data.worldbank.org Կենդանական աշխարհ Արգենտինայի կենդանական աշխարհը թեեւ այնքան էլ հարուստ եւ բազմազան չէ, ինչպես Լատինական Ամերիկայի այլ երկրներում, բայց ունի բավական շատ էնդեմիկ տեսակներ։ Գրեթե բոլոր այդ կենդանիները բնակվում են Անդերում եւ դրա նախալեռներում, ինչպես նաեւ Պատագոնիայի քիչ բնակեցված շրջանում։ Պունա էկոտարածքում հանդիպում է մնացուկային ակնոցավոր արջը։ Պատագոնիայի բաց կիսանապատային տարածքներում եւ Չակոյի սավաննաներում տարածված է պուման։ Անդերում հանդիպում են նաեւ փափուկ բուրդ ունեցող վիկունյան եւ նուրբ արծաթափայլ մորթով շինշիլա։ Սակայն ինչպես նրանք, այնպես էլ մյուսները ենթարկվել են գրեթե ամբողջական ոչնչացման։ Շատ են կրծողները եւ զրահակիրները։ Չակոյում, Արգենտինական Միջագետքում, Պատագոնիայում լայնորեն տարածված են նուտրիաները, ջրասամույրները։ Ճահճուտներում եւ լճերում ամենուրեք բնակվում են ջրային թռչունները, որոնցից շատերն առանձնանում են իրենց վառ գույնով։ Ջրամբարների ափերին կարելի է տեսնել ֆլամինգո, ձկնկուլ։ Անտառներում կան կոլիբրիներ, որոնց թվում կան էնդեմիկ տեսակներ, օրինակ, այսպես կոչված, ճախրող զմրուխտը Պատագոնական Անդերում։ Արգենտինայում բնակվող Furnarius rufus թռչունը 1928 թվականին դարձել է երկրի ազգային խորհրդանիշներից մեկը։ Վալդես թերակղզին կենդանիների սեզոնային չուի կենտրոններից մեկն է։ Հունիսից մինչեւ դեկտեմբեր այստեղ լողալով ափ են հասնում հարավային հարթ կետերը, սեպտեմբերից մինչեւ մարտ-ապրիլ` մագելանյան պինգվինները եւ խոյադելֆինները, դեկտեմբերից մինչեւ մարտ` մոխրագույն դելֆինները։ Ողջ տարին այստեղ կարելի է հանդիպել պիսակավոր դելֆիններ, ծովափղեր, ծովառյուծներ, գուանակո, պատագոնական ճագարներ, նանդուներ, գորշ աղվեսներ եւ զրահակիրներ։ Պատմություն 16-րդ դարի սկզբին տարբեր էթնիկ խմբեր բնակվել են ներկայիս Արգենտինայի տարածքում, այդ թվում` թեուլչե (ներկայիս Պատագոնիայում), Rehuelches, Pampas, Matacos (Չակո, Սալտա եւ Տուկուման շրջաններում), Guaycures, Huerpes, Diaguitas, մապուչե (Նեուկենում, Ռիո Նեգրոյում, Չուբութում, Լա Պամպայում եւ Բուենոս Այրեսում), գուարանի (Էնտրե Ռիոսում, Կորիենտեսում, Միսիոնեսում) եւ այլն։ 1535 թվականին Պեդրո դե Մենդոսան, լինելով արշավախմբի ղեկավար եւ ունենալով մեծ թվով ձիեր եւ պաշար, հիմնադրել է Սանտա Մարիա դել Բուեն Այրեի բերդը, որն այժմյան Արգենտինայի մայրաքաղաքն է։ 1776 թվականին կազմավորվել է Ռիո դե Լա Պլատայի փոխարքայությունը` Բուենոս Այրես մայրաքաղաքով, որի կազմում ընդգրկվել են Պարագվայը, Արգենտինան, Ուրուգվայը եւ Բոլիվիայի մի մասը։ 1805 եւ 1806 թվականներին բրիտանական զորքերը պարտություն են կրել Բուենոս Այրեսը նվաճելու փորձերում։ Խոշոր բուրժուազիան հեղափոխական շարժումը գլխավորել է 1810 թվականին, այդ շարժման հաղթանակի արդյունքում ձեւավորվել են Ռիո դե Լա Պլատայի Միացյալ Պրովինցիաները։ 1810 թվականի մայիսի 25-ին քաղաքային խորհուրդը հայտարարել է փոխարքայության լուծարման եւ թագավոր Ֆեռնանդո 7-րդի կառավարման ներդրման մասին։ 1816 թվականի մարտին Տուկումանում հավաքվել են մի քանի պրովինցիաների ներկայացուցիչներ։ Հուլիսի 9-ը հռչակվել է Իսպանիայից անկախության եւ Հարավային Ամերիկայի Միացյալ Պրովինցիաների (ավելի ուշ` Ռիո դե Լա Պլատայի Միացյալ Պրովինցիաներ) ստեղծման օր։ Թեեւ նոր պետության գլուխ է բարձրացել Գերագույն կառավարիչը, Կոնգրեսը չի կարողացել համաձայնության գալ պետական իշխանության ձեւի վերաբերյալ։ Պատվիրակներից շատերը, մասնավորապես, Բուենոս Այրես քաղաքի եւ պրովինցիայի պատվիրակները, սահմանադրական միապետության կողմնակիցներ էին։ Նշված դիրքորոշումը, որն այնուհետեւ փոխվել է կենտրոնացված հանրապետական համակարգի օգտին, բախվել է ընդդիմության` ի դեմս այլ մարզերի պատվիրակների, որոնք պաշտպանում էին դաշնային պետական կառուցվածքի համակարգը։ Երկու խմբակցությունների միջեւ բանավեճը հանգեցրել է 1819 թվականի քաղաքացիական պատերազմի։ Գեներալ Խոսե Սան Մարտինը գլխավորել է իսպանացիներին հաղթած բանակը։ Սան Մարտինը զգալի ներդրում է ունեցել Արգենտինայի, Չիլիի եւ Պերուի անկախության համար մղվող պայքարում։ Հաշտությունը վերականգնվել է 1820 թվականին։ Այնուամենայնիվ, գլխավոր հարցը` կառավարման կայուն ձեւի ստեղծումը, լուծում չի գտել։ Հաջորդ տասնամյակի ընթացքում Միացյալ Պրովինցիաները վերապրել է անիշխանության վիճակը, որին նպաստել է 1825-1827 թվականների` Բրազիլիայի դեմ պատերազմը։ Բրազիլիան տարածքային պահանջների պատճառով պարտություն է կրել Ուրուգվայի նկատմամբ։ Հակամարտության արդյունքում Ուրուգվայը դարձել է ինքնավար պետություն։ 1833 թվականին Մեծ Բրիտանիան զբաղեցրել է Մալվինյան կղզիները։ Ռոսասի բռնապետական ռեժիմը տապալվել է 1852 թվականին գեներալ Խուստո Ուրկիսի ղեկավարությամբ, որն ավելի վաղ Էնտրե Ռիոսի նահանգապետն էր։ Ուրկիսի հաղթանակը ձեռք է բերվել Ուրուգվայի եւ Բրազիլիայի զորքերի օգնությամբ։ 1853 թվականին ընդունվել է Արգենտինայի Սահմանադրությունը, իսկ Ուրկիսը դարձել է Արգենտինայի Հանրապետության առաջին նախագահը։ Բուենոս Այրես նահանգը չի միացել Սահմանադրությանը եւ 1854 թվականին անկախություն է հռչակել։ Երկու պետությունների փոխադարձ թշնամանքը 1859 թվականին հանգեցրել է պատերազմի։ Արգենտինայի Հանրապետությունն արագորեն հաղթանակ է տարել, եւ նույն տարվա հոկտեմբերին Բուենոս Այրես նահանգը միացել է Սահմանադրությանը։ Սակայն շուտով այն դարձել է նոր` դաշնային կառավարության դեմ ուղղված ապստամբության կենտրոն։ Ապստամբությունը բռնկվել է 1861 թվականին։ Գեներալ Բարտոլոմե Միտրեի հրամանատարությամբ ապստամբները նույն տարվա սեպտեմբերին պարտություն են կրել ազգային բանակից։ Նոյեմբերի 5-ին հանրապետության նախագահը հայտարարել է իր հրաժարականի մասին։ Հաջորդ տարվա մայիսին Միտրեն Կոնգրեսի կողմից ընտրվել է նախագահի պաշտոնում, իսկ Բուենոս Այրեսը դարձել է Արգենտինայի մայրաքաղաքը։ Հաջորդ տասնամյակը նշանավորվել է Լաս Պամպասի նվաճմամբ, որը ներկայումս հայտնի է որպես Ռիո Նեգրո պրովինցիա։ Նվաճման ընթացքում վերացվել է աբորիգենների կողմից սպառնալիքը։ Այս, այսպես կոչված, Անապատի պատերազմը (1879-1880), գեներալ Խուլիո Ռոքի ղեկավարությամբ, ճանապարհ է բացել դեպի լայնածավալ տարածքներ, որոնք բարենպաստ են գյուղատնտեսության եւ անասնաբուծության զարգացման համար։ 1880 թվականին Ռոքը՝ Բուենոս Այրեսի բարձրացման հակառակորդը, ընտրվել է նախագահի պաշտոնում։ Նրա հաղթանակին հաջորդած տարիներին Բուենոս Այրեսն առանձնացվել է պրովինցիայից եւ հաստատվել որպես Արգենտինայի եւ դաշնային շրջանի մայրաքաղաք։ 1880 թվականին հաջորդած 50 տարվա ընթացքում Արգենտինան տնտեսական եւ սոցիալական զգալի հաջողությունների է հասել։ 20-րդ դարի սկզբին Արգենտինան դարձել է աշխարհի ամենահարուստ երկրներից մեկը։ Արգենտինայի ժողովրդականությունն աճել է միլիոնավոր եվրոպացիների ժամանումով։ Արգենտինայում սոցիալական իրավիճակը կայուն է մնացել մինչեւ 1930 թվականը, երբ ռազմական հեղաշրջում է տեղի ունեցել, որի ընթացքում գահընկեց է արվել նախագահ Իպոլիտո Իրիգոյենը։ 1946 թվականին Խուան Պերոնն ընտրվել է Արգենտինայի նախագահ։ Պերոնը եւ նրա կինը՝ Էվան (Էվիտան), որը ղեկավարել է սոցիալական ծրագրերի իրականացումը, ժողովրդական զանգվածների շրջանում մեծ ժողովրդականություն են վայելել։ 1952 թվականին Պերոնը նորից ընտրվել է նախագահ։ Հայտնի եւ ուժեղ կնոջ՝ Էվայի հետ նա խիստ տնտեսական բարեփոխումներ է իրականացրել։ Ծրագիրն ավելի մեծ ուշադրություն է դարձրել Արգենտինայի ինդուստրացմանը եւ ինքնորոշմանը, այն հավանության է արժանացել պահպանողական ազգայնականների եւ աշխատավորների ֆրակցիաների կողմից։ Պերոնի՝ պետությունն աշխարհականացնելու փորձերը հանգեցրել են Կաթոլիկ եկեղեցու հետ հակամարտության։ Պերոնի վարչակարգը տապալվել է 1955 թվականին։ Մի շարք ռազմական եւ քաղաքացիական կառավարությունների փոփոխությունից հետո Պերոնը 1973 թվականին վերադարձել է իշխանության, բայց մահացել է 1974 թվականին, նախագահի պաշտոնը զբաղեցրել է նրա երրորդ՝ քաղաքական փորձ չունեցող կինը՝ Իսաբելը, որը նրա հետ ընտրվել է փոխնախագահ։ Նրա կառավարման շրջանում Մոնտոներոս մարքսիստական ուղղության հեղափոխականները կազմակերպել են ահաբեկչություն, որն օգտագործվել է որպես 1976 թվականին տեղի ունեցած ռազմական հեղաշրջման կազմակերպիչների սանձ։ Այն ժամանակ բանակը սեփական «կեղտոտ պատերազմ» է կազմակերպել բոլոր նրանց դեմ, որոնց զինվորականները համարում էին «քայքայիչ տարրեր». հազարավոր արգենտինացիներ սպանվել են եւ հայտարարվել անհետ կորած:1981 թվականին գեներալ Վիդելայի փոխարեն, որին իշխանությունից հեռացրել էր Իսաբել Պերոնը, նախագահի պաշտոնն զբաղեցրել է գեներալ Ռոբերտո Վիոլան։ Չանցած մեկ տարի՝ նրան փոխարինել է գեներալ Լեոպոլդո Գալտյերին։ 1982 թվականին «տնտեսական ճգնաժամը հաղթահարելու նպատակով» Գալտիերին արգենտինական բանակին հրաման է տվել վայրէջք կատարել Ֆոլկլենդյան (Մալվինյան) կղզիներում, որոնք 1833 թվականից վերահսկվում էին Մեծ Բրիտանիայի կողմից։ Ի զարմանս զինվորականների կառավարության՝ Մեծ Բրիտանիան իր զորքերն ուղարկել է Հարավային Ատլանտիկա, եւ երեք ամիս անց արգենտինական զորակազմն անձնատուր է եղել։ Կղզիները վերադարձվել են Մեծ Բրիտանիային։ Գալտիերին հրաժարական է տվել, եւ շուտով՝ 1983 թվականին, ժողովրդավարական ընտրությունների արդյունքում իշխանության է եկել Ռադիկալ քաղաքացիական միության թեկնածու Ռաուլ Ալֆոնսինը։ 1989 թվականի մայիսին երկրի առաջնորդ է դարձել ժողովրդավարական ճանապարհով իշխանության եկած Կառլոս Սաուլ Մենեմը՝ խուստիսիալիստական (պերոնիստական) կուսակցության ղեկավարը։ 1991 թվականից Տնտեսության նախարար Դոմինգո Կավալյոն ակտիվորեն իրականացրել է տնտեսության ազատականացման եւ ազատ առեւտրի զարգացման ծրագրեր։ Որպես նախագահ՝ Մենեմն արմատական փոփոխությունների է հասցրել արգենտինական տնտեսությունը, ինչպես նաեւ հաստատել է քաղաքական կայունություն։ 1995 թվականին Մենեմը վերընտրվել Է Արգենտինայի նախագահ։ Մենեմի գլխավորած պերոնիստական կուսակցությունը նույնպես հաղթանակ է տարել Կոնգրեսի ընտրություններում եւ Պատգամավորների պալատում ստացել ամենաշատ ձայները։ Արգենտինան հետեւում է թողել ռազմական բռնապետության մռայլ տարիները եւ անցել զարգացած ժողովրդավարական ազատությունների պայմաններին։ Նույն թվականին ընդդիմադիր կուսակցությունների ճնշման տակ տնտեսության նախարար Դոմինգո Կավալյոն թողել է իր պաշտոնը։ Դա առաջին ահազանգն էր, որը կանխագուշակել էր մոտալուտ «տնտեսական հրաշքի» համընդհանուր կոլլապսը։ 2001 թվականին նախարար Կավալյոյի եւ նախագահ Մենեմի բարեփոխումները երկիրը բերել են տեխնիկական պարտազանցման։ Հիմնական պատճառներն էին տնտեսության աննախադեպ զարգացումը, շատ կտրուկ ազատականացումն օտարերկրյա ներդրումների վարչակարգում, ապակարգավորումը շուկաներում։ Արդյունքում օտարերկրյա ներդրումներից չափազանց մեծ կախվածություն է առաջացել։ Պեսո դոլարը 1:1 փոխարժեքով պեսոն դոլարի վերածելն առաջին հերթին, պահանջում էր մեծ ռեսուրսներ պահպանելու համար, երկրորդ՝ տնտեսությունը պակաս մրցունակ էր դարձնում հարեւանների (Բրազիլիայի) համեմատությամբ։ Մեծ խնդիր էր նաեւ այն, որ ներդրումների եւ վարկերի մեծ մասը բնակչությանը (մոտ 70 %) տրամադրվում էր դոլարով, ինչը խիստ բարդացնում էր պեսոյի սահուն դեւալյացիայի հնարավորությունը։ Տեխնիկական պարտազանցումից հետո բանկերի վրա վարչական ճնշման լծակների բացակայությունը հանգեցրել է նրան, որ չի հաջողվել սահմանափակել պեսոյի վաճառքի ծավալները։ Արդյունքում պեսոն դոլարի փոխարկելու համար միջոցների պակասը կարող էր հանգեցնել պեսոյի ամբողջական արժեզրկման։ ԱՄՀ-ն մերժել է երկրին վարկավորման հարցում եւ բավականին կոշտ պայմաններ առաջադրել (առաջարկվող տարբերակներից մեկը տնտեսության դոլարականացումն էր, այսինքն՝ ազգային արժույթից ամբողջությամբ հրաժարվելը)։ Կարծիք կա, որ հենց ԱՄՀ-ն է էապես խորացրել ճգնաժամը, քանի որ հենց ԱՄՀ-ն էր ակտիվորեն պնդում բարեփոխումները, եւ կառավարությունը ստիպված էր դրանք կյանքի կոչել փոխառություններից կախվածության պատճառով։ Արդյունքում կառավարությունը բնակչության դոլարային ողջ խնայողությունները վերածել է պեսոյի 1:1,4 փոխարժեքով (~3 անգամ ավելի էժան, քան այդ ժամանակվա ընթացիկ փոխարժեքը)։ Օտարերկրյա բանկերը պարտավոր էին պեսոն հին փոխարժեքով (1:1) վճարել պարտազանցումից առաջ վերցված դոլարային վարկերը, ինչը հանգեցրել է բանկերի միագումար կորուստների (7-10 միլիարդ դոլար)։ Գործազրկությունը հասել է ճգնաժամային ցուցանիշի՝ 22-24 %։ Ճգնաժամը հանգեցրել է զանգվածային անկարգությունների եւ ջարդերի։ 1920 թվականին Արգենտինան ճանաչել է Հայաստանի անկախությունը՝ բարելավելով հարաբերությունները եւ ստեղծելով նոր դիվանագիտական հարաբերություններ։ 1992 թվականի հունվարի 17-ին Արգենտինան եւ Հայաստանը վերահաստատել են դիվանագիտական կապերը։ 2010 թվականին երկրում օրինականացվել են նույնասեռ ամուսնությունները։ Քաղաքականություն Քաղաքական կառուցվածք 1853 թվականի Սահմանադրության համաձայն՝ երկրում գոյություն ունի գործադիր, օրենսդիր եւ դատական իշխանությունների տարանջատում ինչպես ազգային, այնպես էլ տեղական մակարդակներում։ Արգենտինան դաշնային հանրապետություն է, որը բաժանված է 23 նահանգի եւ 1 դաշնային մայրաքաղաքի շրջանի։ Պետության ղեկավարը նախագահն է, որն ընտրվում է չորս տարով։ Ներկայումս Արգենտինայի նախագահն Ալբերտո Ֆեռնանդեսն է, որը հաղթել է 2019 թվականի հոկտեմբերի 27-ին անցկացված նախագահական ընտրություններում եւ նույն թվականի դեկտեմբերի 10-ին ստանձնել պաշտոնը։ Նախարարների կաբինետի ղեկավարն Արգենտինայի վարչապետն է։ Բարձրագույն օրենսդիր մարմինն Ազգային Կոնգրեսն է, որը բաղկացած է Սենատից (72 մարդ) եւ Պատգամավորների պալատից (257 մարդ)։ Սենատի նախագահն զբաղեցնում է երկրի փոխնախագահի պաշտոնը։ Ներկայումս Սենատի նախագահը եւ փոխնախագահն Ամադո Բուդուն է։ Խորհրդարանական ընտրություններն անցկացվում են 2 տարին մեկ։ Թարմացվում է սենատորների մեկ երրորդը եւ պատգամավորների կեսը։ Չնայած 1853 թվականի հռչակագրով Բուենոս Այրեսը մայրաքաղաքն է` քաղաքը պաշտոնական մայրաքաղաք է դարձել միայն 1880 թվականին, երբ այն առանձնացվել է Բուենոս Այրես նահանգից եւ դարձել առանձին վարչական միավոր։ Քաղաքական կուսակցություններ Հիմնական քաղաքական կուսակցություններն են (2019 թվականի սեպտեմբերի տվյալներով)` «Ճակատ հաղթանակի համար»` Հյուստիսիալիստական կուսակցության ձախակողմյան պերոնիստական խմբակցություն, 49 սենատոր, 105 պատգամավոր «Քաղաքացիական արմատական միություն»` ձախ կենտրոնական, 7 սենատոր, 29 պատգամավոր «Հանրապետական առաջարկ»` ձախ կենտրոնական, 4 սենատոր, 43 պատգամավոր «Նոր այլընտրանքի համար միավորյալները»` ձախ կենտրոնական պերոնիստական, 4 սենատոր, 41 պատգամավոր «Քաղաքացիական կոալիցիա»` սոցիալ-լիբերալ, 1 սենատոր, 7 պատգամավոր «Պրոգրեսիստներ»` ձախ կենտրոնական կոալիցիա, 6 պատգամավոր «Սոցիալիստական կուսակցություն»` ձախ, 3 սենատոր, 12 պատգամավոր «Նախագիծ հարավ»` ռեժիսոր Ֆեռնանդո Սոլանասի ձախ կուսակցությունը, 1 սենատոր, 1 պատգամավոր «Աշխատավորների ձախ ճակատ»` տրոցկիստական կուսակցության կոալիցիա, 7 պատգամավոր Բացի դրանցից, կա եւս ավելի քան 20 օրինական կուսակցություն, որոշներն աննշան ներկայացուցչություն ունեն Սենատում եւ Պատգամավորների պալատում։ Արտաքին քաղաքականություն Արգենտինան ՄԱԿ-ի, ԱՄՀ-ի, ԱՊԿ-ի, ԱՀԿ-ի, Մեծ քսանյակի, Մերկոսուրի անդամ է եւ Հարավամերիկյան ազգերի միության նախկին անդամ։ Հայ-արգենտինական հարաբերություններ Հայ-արգենտինական հարաբերությունները նկարագրում են Հայաստանի եւ Արգենտինայի ներկայիս եւ պատմական հարաբերությունները։ Արգենտինայի հայկական համայնքն ամենախոշոր համայնքներից մեկն է ամբողջ Լատինական Ամերիկայում՝ մոտավորապես 120,000 անդամ։ 1987 թվականի սեպտեմբերին Արգենտինայի նախագահ Ռաուլ Ալֆոնսոն ելույթով հանդես է եկել արգենտինացիների եւ հատկապես հայ համայնքի համար՝ ճանաչելով Հայոց ցեղասպանությունը։ 1995 թվականին նախագահ Կարլոս Մենեմը օրենք է ընդունել, որով ճանաչել է Հայոց ցեղասպանությունը։ 2007 թվականի հունվարի 11-ին նախագահ Նեստոր Կիրշները օրենք է ստորագրել, որ Արգենտինան պաշտոնապես ճանաչում է Հայոց ցեղասպանությունը։ Դիվանագիտական կապեր հաստատելուց հետո Արգենտինան եւ Հայաստանը ստորագրել են մի շարք երկկողմ համաձայնագրեր, ինչպիսիք են Համագործակցության համաձայնագիր երկու ազգերի միջեւ (1992 թվական), Համաձայնագիր ներդրումների խրախուսման եւ փոխադարձ պաշտպանության (1993 թվական), Համաձայնագիր առեւտրա-տնտեսական համագործակցության վերաբերյալ (1994 թվական), Համաձայնագիր գիտատեխնիկական համագործակցության մասին (1994 թվական), Համագործակցության համաձայնագիր միջուկային էներգիայի խաղաղ նպատակներով օգտագործման վերաբերյալ (1998 թվական), Համագործակցության համաձայնագիր մշակույթի եւ կրթության բնագավառներում (1998 թվական), Համաձայնագիր զբոսաշրջության բնագավառում համագործակցության մասին (2002 թվական), սովորական անձնագրերի տերերի համար վիզային ռեժիմի վերացման մասին համաձայնագիր (2011 թվական) եւ Տնտեսական համագործակցության մասին համաձայնագիր (2014 թվական)։ Արգենտինան ունի դեսպանություն Երեւանում։ Հայաստանն ունի դեսպանություն Բուենոս Այրեսում։ Ամերիկա-արգենտինական հարաբերություններ Միացյալ Նահանգները դիվանագիտական հարաբերություններ է հաստատել Արգենտինայի հետ 1823 թվականին՝ Իսպանիայից վերջին անկախանալուց հետո։ Երկրների միջեւ երկկողմ հարաբերությունները հիմնված են ընդհանուր շահերի վրա, այդ թվում` տարածաշրջանում խաղաղության եւ կայունության պահպանումը, մարդու իրավունքների պաշտպանությունը եւ առեւտրային կապերի զարգացումը։ Արգենտինայի կառավարությունն աջակցում է Միացյալ Նահանգներին ազգային եւ միջազգային անվտանգության ոլորտում՝ մասնակցելով խաղաղության պահպանմանն ուղղված միջազգային գործողություններին եւ խթանելով զանգվածային ոչնչացման զենքի չտարածելը։ Զինված ուժեր Արգենտինայի զինված ուժերը բաղկացած է բանակից, նավատորմից եւ ավիացիայից։ Դրանք գտնվում են նախագահի հրամանատարության ներքո, որը գլխավոր հրամանատարն է եւ նրանց հարցերով զբաղվում է Պաշտպանության նախարարության միջոցով։ Զինվորական ծառայությունը կամավոր է։ Զորակոչային տարիքը 18-24 տարեկան է, զինվորական պարտականություն չկա։ Քաղաքներ Վարչական բաժանում Արգենտինան դաշնային եւ ներկայացուցչական հանրապետություն է, որի կազմում ներառված է 23 պրովինցիա եւ 1 ինքնավար մայրաքաղաքային շրջան։ Տնտեսություն Արգենտինան արագ զարգացող ագրարային-ինդուստրիալ պետություն է։ 1990-ականների սկզբից երկիրն ակտիվորեն վարում է սեփականաշնորհման եւ արտասահմանյան կապիտալի ավելի լայն ներգրավման քաղաքականություն։ Mercosur-ի (Հարավային Ամերիկայի երկրների ընդհանուր շուկա) մուտքը զգալիորեն ընդլայնել է Արգենտինայի ներքին շուկան։ Արգենտինային բնորոշ է մշակող արդյունաբերության գերակշռությունը, իսկ դրանում գերիշխում է ծանր արդյունաբերությունը։ Սակայն ավանդական ճյուղերը` թեթեւ եւ, հատկապես, սննդի արդյունաբերությունը, առաջվա պես զբաղեցնում են կարեւոր տեղ եւ ունեն արտահանման նշանակություն։ Այնուամենայնիվ, չմտածված բարեփոխումների անցկացման պատճառով 2001 թվականի տնտեսական ճգնաժամը հանգեցրել է սոցիալական լարվածության եւ պարտազանցման զգալի աճի (պետական պարտքի գումարն այդ պահին կազմել է 132 միլիարդ դոլար, ինչը պարտազանցումը խոշորագույնն Է դարձրել պատմության մեջ): Արդյունաբերության տեղաբաշխմանը բնորոշ է տարածքային բարձր համակենտրոնացումը։ Ծանր արդյունաբերության արդյունաբերական ձեռնարկությունների զգալի մասը կենտրոնացած է Պարանայի ստորին ավազաններում, Բուենոս Այրեսի եւ Ռոսարիոյի միջեւ արդյունաբերական գոտում։ Արդյունաբերական արտադրանքի ավելի քան կեսն արտադրվում է Մեծ Բուենոս Այրեսում։ Նավթի արդյունահանմամբ երկիրը Լատինական Ամերիկայում չորրորդ տեղն է զբաղեցնում (Վենեսուելայից, Էկվադորից եւ Բրազիլիայից հետո)։ Արդյունահանումը լիովին բավարարում է երկրի կարիքները (պետական Enarsa, YPF եւ մասնավոր Bridas, Pluspetrol ընկերություններ), եւ պետությունը նավթի չի ներմուծում։ Արգենտինան ուրանի պաշարներով առաջատար երկրների տասնյակում է։ Երկիրը հայտնի է միջուկային էներգետիկայի եւ ուրանի արդյունաբերության ոլորտում իր գիտական մշակումներով (INVAP, Nucleoeléctrica Argentina): Երկրի սեւ մետալուրգիան ամենահինն է մայրցամաքում, բայց հումքի պակասի պատճառով զարգանում է բավականին դանդաղ։ Հումքի մեծ մասը պետք է ներմուծել։ Գունավոր մետալուրգիայի ճյուղերից զարգացած են կապարի, ցինկի, պղնձի, ալյումինի արտադրությունը` սեփական եւ դրսից բերվող հումքի հիման վրա։ Մեքենաշինությունը ծանր արդյունաբերությունում առաջատար է արտադրանքի արժեքով։ Առավել զարգացած են տրանսպորտային մեքենաշինությունը (Արգենտինայում իրենց գործարաններն ունեն Ֆորդը, Քրայսլերը, Տոյոտան, Պեժոն եւ այլն), գյուղատնտեսական մեքենաշինությունը, սննդի արդյունաբերության համար սարքավորումների, էլեկտրատեխնիկայի արտադրությունը (IBM, Siemens գործարաններ)։ Տրանսպորտային մեքենաշինության առաջատարն է ավտոմոբիլաշինությունը (Բուենոս Այրես, Կորդովա), զարգացած են նավաշինությունն ու նավանորոգումը (Բուենոս Այրես, Էնսենադա), ավիաշինությունը (FAdeA, Aero Boero, Laviasa) եւ ուղղաթիռների արտադրությունը (Cicaré, AeroDreams) (Կորդովա, Բուենոս Այրես)։ Արտահանման ճյուղերի շարքում առանձնահատուկ տեղ է զբաղեցնում մսամթերքի արտադրությունը՝ ավանդական եւ երկրի համար յուրահատուկ ճյուղը։ Արգենտինան դասվում է մսի, հիմնականում տավարի մսի եւ դրա արտահանողների ամենամեծ չափով արտադրողների թվին։ Սննդի արդյունաբերության այլ ճյուղերից արտահանման նշանակություն ունեն բուսական յուղերի արտադրությունը, վերջին տարիներին՝ սոյայի, ինչպես նաեւ ալրաղացման, ձեթի արդյունաբերությունն ու գինեգործությունը։ Ներքին շուկան կենտրոնացած է պտուղ-բանջարեղենի, պահածոների, շաքարի արդյունաբերության, ըմպելիքների արտադրության վրա։ Արգենտինայի գյուղատնտեսության տարբերակիչ առանձնահատկությունը Լատինական Ամերիկայի այլ երկրների համեմատ այն է, որ այն ոչ միայն լիովին ապահովում է իրեն սննդամթերքով, այլեւ արտահանում է այն (ընդ որում, գյուղատնտեսությամբ զբաղված է աշխատողների միայն 2 տոկոսը)։ Մեկ շնչի հաշվով պարենամթերքի սպառման ցուցանիշով երկիրը գերազանցում է տարածաշրջանի մյուս երկրներին (1-ին հորիզոնական)։ Գյուղատնտեսության եւ անասնաբուծության արտադրանքը տալիս է արտահանման եկամուտների ավելի քան 50 տոկոսը։ Խոշոր եղջերավոր անասունների գլխաքանակով Արգենտինան զբաղեցնում է 6-րդ տեղն աշխարհում, մեկ շնչի հաշվով մսի արտադրության ցուցանիշով՝ 5-րդը, իսկ դրա սպառման ցուցանիշով՝ առաջինը։ Միսն արգենտինացիների ազգային ուտեստն է։ Բուսաբուծության մեջ հիմնական տեղն ավանդաբար զբաղեցնում են արտահանման նշանակություն ունեցող հացահատիկային, ձիթատու եւ ծխախոտային մշակաբույսերը։ Ցորենի եւ ծխախոտի հավաքով Արգենտինան աշխարհի առաջատար երկրներից մեկն է։ Համաշխարհային բանկի տվյալներով՝ 2012 թվականին երկիրը ցորենի արտահանման ցուցանիշով աշխարհում զբաղեցրել է 6-րդ տեղը (8,4 միլիոն տոննա)։ Բացի այդ, Արգենտինան ձվի, կաթի, գարու եւ ծխախոտի կարեւորագույն արտահանողն է։ Արգենտինայում աշխատանքի վարձատրության միջին չափը, 2018 թվականի սեպտեմբերի դրությամբ, կազմում է 31 898 պեսո (401 000 դրամ)։ 2019 թվականի հոկտեմբերի 1-ից աշխատանքի վարձատրության նվազագույն չափը կազմում է 16 875 պեսո (135 000 դրամ) եւ 14 512,5 պեսո (14% եկամտահարկը հանելուց հետո)։ Արգենտինայում ՀՆԱ-ի աճը (տարեկան %), 2000-2021 Աղբյուրը՝ data.worldbank.org Ապրանքների եւ ծառայությունների արտահանման դինամիկա Համաշխարհային բանկի տվյալներով՝ 2017 թվականին ապրանքների եւ ծառայությունների արտահանումը Արգենտինա կազմել է 71 միլիարդ ԱՄՆ դոլար (1-ին աղյուսակ). Աղբյուր` Համաշխարհային բանկի կայք։ *` Ցուցանիշներն անցած տարվա համեմատ։ Այս աղյուսակները թույլ են տալիս եզրակացնել, որ հետազոտվող ժամանակաշրջանի առաջին կեսին ձեւավորվել է տնտեսական աճի վերընթաց թրենդ, որը շարունակվել է 2002 թվականի երկրորդ կեսից մինչեւ 2008 թվականի չորրորդ եռամսյակը։ Դա 2002 թվականի հունվարին ընդունված «դոլարային պարիտետից հրաժարվելու եւ արգենտինական պեսոյի ազատ արժենշման մասին» հակաճգնաժամային միջոցառման արդյունքն էր, որը երկարացվել է ամեն տարի։ Ազգային արժույթի դեւալվացիան փոխել է գնային հարաբերակցությունները հօգուտ տեղական արտադրության, իսկ ավելի ուշ մշակվել է տնտեսական պլան, որը ներառում է պետության՝ որպես տնտեսության վերահսկող մարմնի դերի ավելացում։ Այնուամենայնիվ, 2008-2009 թվականներին համաշխարհային ֆինանսական ճգնաժամն էապես դանդաղեցրել է ապրանքների եւ ծառայությունների արտահանման ծավալների աճի տեմպերը։ Եթե 2008 թվականին աճը կազմել է 0,022 %, ապա 2009 թվականին եղած ճգնաժամի հետեւանքների պատճառով այն նվազել է մինչեւ -0,018 %։ Սակայն հետճգնաժամային աշխուժացումը տեղի է ունեցել բավականին արագ։ 2003 թվականին սկսված վերաինդուստրացման գործընթացը խիստ կարգավորվում էր պետության կողմից, ինչը թույլ է տվել տնտեսությունը վերակողմնորոշել մրցունակ ագրոսֆերայի եւ արդյունաբերության զարգացման վրա։ Եվ արդեն 2010-2011 թվականներին աճի միջին տարեկան տեմպերը կազմել են ավելի քան 1,022 % (ինչը հետազոտվող ժամանակահատվածի ամենաբարձր ցուցանիշն է)։ Արտահանման ծավալի արժեքային ցուցանիշը 2011 թվականին կազմել է 97 միլիարդ դոլար։ ԱՄՆ-ն, համապատասխանաբար, դարձել է տնտեսության վերելքի ժամանակահատվածի պիկը։ Դրան հաջորդած 2012-2015 թվականների ռեցեսիան մեծապես պայմանավորված է Բրազիլիայի` Արգենտինայի հիմնական առեւտրատնտեսական գործընկերոջ տնտեսական զարգացման տեմպերի անկմամբ։ Արգենտինայի նոր նախագահ Մաուրիսիո Մակրիի նշանակումը 2015 թվականին վերականգնել է ապրանքների եւ ծառայությունների արտահանման կասեցված ընդարձակման գործընթացը։ Նրա քաղաքականությունը Միացյալ Նահանգների հետ անմիջական մերձեցումն է, նա հանդես է գալիս առեւտրատնտեսական հարաբերությունների զարգացման եւ ամրապնդման, ինչպես նաեւ Խաղաղօվկիանոսյան դաշինքին եւ Եվրամիությանն անդամագրվելու օգտին, ինչով գրավում է տնտեսապես շահավետ առեւտրային գործընկերներին։ Այսպիսով, ընդհանուր առմամբ 2002-2017 թվականներին ապրանքների եւ ծառայությունների արտահանման ծավալն աճել է 2,9 միլիարդ ԱՄՆ դոլարով։ Ցուցանիշի միջին ծավալը կազմել է 65,89 միլիարդ ԱՄՆ դոլար։ Աղբյուր` Համաշխարհային բանկի կայք։ Ըստ աղյուսակի՝ երկրի ՀՆԱ-ից ապրանքների եւ ծառայությունների արտահանման մասնաբաժինը տարեցտարի նվազում է։ 2002 թվականին այն կազմել է մոտ 30 %, 2017 թվականին՝ ընդամենը 11 %։ Ցուցանիշները գտնվում են հակադարձ կախվածության մեջ. որքան բարձր է ՀՆԱ-ի մակարդակը, այնքան ցածր է արտահանման մասնաբաժինը դրանում։ Մեկ շնչին բաժին ընկնող ապրանքների եւ ծառայությունների արտահանումն Արգենտինա 2017 թվականին կազմել է 1610 ԱՄՆ դոլար։ Ապրանքների եւ ծառայությունների ներմուծման դինամիկա 3-րդ աղյուսակի համաձայն՝ 2017 թվականին Արգենտինա ներմուծված ապրանքների եւ ծառայությունների գումարը կազմել է ավելի քան 87 միլիարդ ԱՄՆ դոլար։ Ապրանքների ներմուծմանը բաժին է ընկել ավելի քան 63 միլիարդ ԱՄՆ դոլար (72.8%), իսկ ծառայությունների ներմուծումը գերազանցել է 23 միլիարդ ԱՄՆ դոլարը (27,2%)։ Ընդհանուր ներմուծման աճի տեմպը, 2016 թվականի համեմատ, հավասար է 18%-ի. սա 2007-2017 թվականների աճի տեմպերի ամենաբարձր ցուցանիշներից մեկն է։ Չնայած խիստ պրոտեկցիոնիստական միջոցներին եւ ներմուծման փոխարինման քաղաքականությանը՝ 2008 թվականին տեղի է ունեցել դրական ուղղությամբ (+27,4 %) ընդհանուր ներմուծման փոփոխություն, որն ուղեկցվել է 2009 թվականի հետագա անկմամբ (-27,2 %)՝ աշխարհում ծանր ճգնաժամային իրավիճակի պատճառով։ 2010-2011 թվականներին կրկին նկատվել է ներմուծման ծավալի աճ՝ հակառակ երկիր ապրանքների եւ ծառայությունների ներմուծման վերահսկողությանը եւ պետության կողմից դրա արհեստական զսպմանը։ Դա բացատրվում է ներմուծման նկատմամբ Արգենտինայի արդյունաբերության ուժեղ կապվածությամբ։ Արդյունաբերական գնումների բաժինը կազմում է ներմուծման ընդհանուր ծավալի 85 %-ը, ընդ որում, երկիրը չի կարող հրաժարվել տվյալ հոդվածից, քանի որ արտադրողներն ի զորու չեն ապահովել ապրանքների մի մասն ինքնուրույն եւ անհրաժեշտ քանակով։ Հետագա տարիներին, բացառությամբ 2013 թվականի, նկատվում է հակառակ ուղղությամբ աճ՝ ներմուծման անընդհատ աճող սահմանափակումների պատճառով։ Այդ ժամանակաշրջանը տեւում է ընդհուպ մինչեւ 2016 թվականին Արգենտինայի պարտավորությունների կատարումը, որոնք ԱՀԿ-ն սահմանել էր 2012 թվականին՝ Արգենտինայի խիստ ներմուծման միջոցների պատճառով ԵՄ երկրների եւ այլոց կոնսուլտացիայի խնդրանքով։ 2016 թվականի հունվարի 14-ին երկիրը հայտնել է առեւտրային պահանջների կիրառման հետ կապված հանձնարարականների կատարման եւ ներմուծման նախնական երդվյալ հայտարարագրի (DJAI) մասին։ 2017 թվականի վերելքն առաջին հերթին կապված է ներմուծման կարգավորման համակարգի պարզեցման, ոչ ավտոմատ լիցենզիաների կրճատման եւ դրանց գործողության ժամկետի երկարացման հետ։ Արգենտինայի ապրանքների եւ ծառայությունների ներմուծման ծավալը 2007-2017 թվականներին Ապրանքների եւ ծառայությունների ներմուծման կառուցվածքը Երկրորդ պարտազանցում Որոշ ԶԼՄ-ների տվյալներով՝ 2014 թվականին Արգենտինայի Հանրապետությունը տեխնիկական պարտազանցման վիճակում է հայտնվել երկրորդ անգամ՝ 21-րդ դարի սկզբից ի վեր։ Պատճառը 2014 թվականի հուլիսի 30-ի ուշ երեկոյան պարտատերերի մի մասի հանդեպ պարտքային պարտավորությունների մարման ժամկետն է եղել։ Պարտքերի չվճարման գումարը կազմել է 1,3 միլիարդ դոլար։ Սակայն Արգենտինայի նախագահ Քրիստինա Քիրշները հերքել է պարտազանցման հայտարարությունը, իսկ երկրի տնտեսության նախարար Աքսել Կիսիլոֆը հայտարարել է, որ Արգենտինայի դեմ մեդիաարշավ է սկսվել, որը միտված է կասկած, խուճապ եւ վախ սերմանել, որոնք առաջացնում են «պարտազանցում»։ Տրանսպորտ Արգենտինայի տրանսպորտային ենթակառուցվածքը համեմատաբար զարգացած է։ Ճանապարհների երկարությունը կազմում է 230 000 կիլոմետր (չհաշված մասնավոր գյուղական ճանապարհները), որից 72 000 կիլոմետրը՝ ասֆալտապատված, եւ 1575 կիլոմետրը՝ ճեպընթացիկ, որոնցից շատերը սեփականաշնորհված վճարովի ճանապարհներ են։ Վերջին տարիներին բազմաշերտ ճեպընթացիկ ճանապարհների երկարությունը կրկնապատկվել է։ Այժմ նրանք իրար են կապում մի քանի խոշոր քաղաքներ։ Առայժմ ավելի շատ նման ճանապարհներ շինարարության փուլում են։ Սակայն դրանք դեռեւս բավարար չեն 2009 թվականի դրությամբ երկրում գրանցված 9,5 միլիոն ավտոմեքենայի բնականոն երթեւեկությունը կազմակերպելու համար (1000-ից 240 մարդ)։ Երկաթուղիների ցանցի ընդհանուր երկարությունը կազմում է 31,4 հազար կիլոմետր։ Հրո Երկիր պրովինցիայում է գտնվում աշխարհի ամենահարավային երկաթուղին (գնացքն աշխարհի եզրին է)։ Մի քանի տասնամյակ տրանսպորտային միջոցներից կրճատված լինելուց եւ անբավարար ենթակառուցվածքից հետո «Ferrocarriles Argentinos» երկաթուղային ընկերությունը 1992 թվականին սեփականաշնորհվել է, միջքաղաքային ուղեւորափոխադրումների մեծ մասը փակ էր, իսկ հազարավոր կիլոմետր երկարությամբ ճանապարհներ (ներառված չէ վերը նշված ընդհանուր երկարությունը) ներկայումս չեն օգտագործվում։ Քաղաքամերձ երկաթուղային փոխադրումները Բուենոս Այրեսի շրջանում մինչեւ այժմ մեծ պահանջարկ ունեն, թեեւ դա մասամբ պայմանավորված է մետրոյով փոխադրման դյուրաշարժությամբ։ Մի շարք գծերի վրա ներկայումս վերսկսվում են միջքաղաքային փոխադրումները։ 1913 թվականին բացված Բուենոս Այրեսի մետրոպոլիտենը դարձել է Լատինական Ամերիկայի եւ հարավային կիսագնդի առաջին մետրոպոլիտենը։ Այսօր այն արդեն ամենամեծը չէ Հարավային Ամերիկայում, բայց օրական 1,2 միլիոն ուղեւոր տեղափոխվում է նրա՝ 87,3 կիլոմետր երկարություն ունեցող գծերով։ Արգենտինայում կա մոտ 11 000 կիլոմետր երկարությամբ ներքին ջրային ուղի, որով ավելի շատ բեռներ են տեղափոխվում, քան երկաթուղով։ Սա ներառում է ջրանցքների մի լայն ցանց, թեեւ Արգենտինան ունի բավարար քանակությամբ բնական ջրային ուղիներ, որոնցից առավել կարեւոր նշանակություն ունեն Ռիո դե Լա Պլատա, Պարանա, Ուրուգվայ, Ռիո Նեգրու եւ Պարագվայ գետերի ջրային ուղիները։ «Aerolíneas Argentinas»-ը երկրի հիմնական ավիաընկերությունն է, որն ապահովում է ինչպես ներքին, այնպես էլ միջազգային փոխադրումներ։ «Austral Lineas Aereas»-ը «Aerolíneas Argentinas»-ի` երթուղային ցանցով դուստր ընկերությունն է, որն ընդգրկում է երկրի գրեթե ամբողջ տարածքը։ «LADE»-ը ռազմաօդային ուժերի կողմից կառավարվող ավիաընկերություն է, որը սպասարկում է ներքին երթուղիների լայն ցանց։ Բնակչություն 2001 թվականի դրությամբ՝ երկրի բնակչությունը կազմել է 36 260 130 մարդ, 2010 թվականի հուլիսին՝ 40 412 000 մարդ։ Այժմ այդ ցուցանիշով Արգենտինան Հարավային Ամերիկայում 3-րդն է, իսկ աշխարհում՝ 33-րդը։ Բնակչության միջին խտությունը կազմում է 13.3 մարդ/կմ2։ 2010 թվականին բնական աճը կազմել է 0.87 %, ծնելիությունը՝ 18.7/1000 մարդ, մահացությունը՝ 7.9/1000 մարդ։ Մինչեւ 15 տարեկան մարդիկ կազմում են ամբողջ բնակչության 24,9 %-ը, իսկ 65 տարեկանից բարձր անձինք՝ 10,6 %-ը։ Ըստ ուրբանիզացման մակարդակի՝ Արգենտինան Լատինական Ամերիկայում ամենաբարձրն է Ուրուգվայից հետո։ Գրան Չակոյի եւ Լա Պլատայի մեկուկես միլիոն հնդկացիական բնակչությունը, ինչպես նաեւ Պատագոնիայի 100 000 բնակչությունը գրեթե ամբողջությամբ բնաջնջվել է 16-րդ դարում իսպանական գաղութացման շրջանում եւ 19-րդ դարի վերջում պամպայի եւ Պատագոնիայի հողերի հետագա գրավման գործընթացում։ Արգենտինական ազգը ձեւավորվել է 19-20-րդ դարերում եվրոպական բազմաթիվ ներգաղթյալներով։ Արգենտինացիների ավելի քան 85 %-ը պատկանում է սպիտակամորթների ռասային։ Հնդկական բնակչությունը (մապուչե, կոլլա, տոբա եւ այլն) կազմում է բնակչության 1,5%-ը, մնացածը հիմնականում մետիսներ են, ինչպես նաեւ մուլատներ։ Ներգաղթյալների ազգային կազմը բազմազան է։ Գերակշռել են Իսպանիայից եկած ներգաղթյալները (հիմնականում բասկերը եւ գալիսցիները) եւ իտալացիները (վերջինների հետնորդներն այժմ կազմում են երկրի բնակչության մոտ 1/3-ը), քիչ չեն ֆրանսիացիները, գերմանացիները, բրիտանացիները (ավելի շատ իռլանդացիները), լեհերը, չեխերը, խորվաթները, ուկրաինացիները, հրեաները, շվեյցարացիները, դանիացիները, հոլանդացիները, արաբները (1.3-3 միլիոն մարդ), լիտվացիները, հույները, հայերը։ Միայն 1880-1950 թվականներին Արգենտինա է տեղափոխվել ավելի քան 5 միլիոն ներգաղթյալ։ 20-րդ դարի վերջից Եվրոպայից ներգաղթն աստիճանաբար նվազել է (բացառություն են Ռումինիան եւ Ուկրաինան)։ Շատ ներգաղթյալներ եկել են Հարավային Ամերիկայի երկրներից՝ Բոլիվիայից, Պարագվայից, Պերուից, Չիլիից։ 2010 թվականի մարդահամարի համաձայն՝ Արգենտինայում բնակվել է 1 806 000 արտասահմանցի (երկրի բնակչության 4,5 %-ը), այդ թվում՝ Հարավային Ամերիկայի երկրների 81,5 տոկոսը եւ Եվրոպայի երկրների միայն 16,5 %-ը։ Արգենտինան յուրացրել է շատ երկրների ու ժողովուրդների ավանդույթները, ինչն իր հետքն է թողել արգենտինացիների մշակույթի, կենցաղի ու բարքերի վրա։ Պետական քաղաքականությունը նպաստել է ներգաղթյալների արագ ձուլմանը։ Ի տարբերություն ԱՄՆ-ի եւ Կանադայի՝ Արգենտինայում չկան առանձին ազգությունների կոմպակտ բնակվելու շրջաններ, իսկ մարդահամարի անցկացման ժամանակ բացակայում է «երկրի ծագումը» սյունակը։ Երկրում գոյություն ունեցող օրենքով նրա տարածքում ծնված յուրաքանչյուր ոք համարվում է արգենտինացի։ Այսօր Արգենտինայում բնակչության թվաքանակի դինամիկան որոշվում է բնական աճով. դրա տեմպերը 1990-ական թվականների կեսերին 0,91 %-ն ամենացածրն են Լատինական Ամերիկայում եւ նվազման միտում ունեն (երկրում նկատվում է երկարաձիգ ժողովրդագրական ճգնաժամ)։ Դա արտացոլվում է նաեւ բնակչության տարիքային կառուցվածքի դինամիկայի վրա, որը փոխվում է դեպի երիտասարդ տարիքի (մինչեւ 15 տարեկան) մասնաբաժնի նվազեցում եւ մեծահասակների (ավելի քան 65 տարեկան) ավելացում։ Կյանքի սոցիալ-տնտեսական ցուցանիշներով Արգենտինան առաջ է անցել Լատինական Ամերիկայի շատ երկրներից (կենսամակարդակով փոքր-ինչ զիջելով Չիլիին)։ Կյանքի միջին տեւողությունը երկրում 77 տարեկանն է (73,5՝ տղամարդկանց շրջանում, 80՝ կանանց)։ ՄԻԱՎ-ով վարակվածների մասնաբաժինը մեծահասակների շրջանում (15-49 տարեկան) 0,5 % է։ Երկրի քաղաքներում այսօր բնակվում է ամբողջ բնակչության ավելի քան 87 %-ը, իսկ քաղաքային բնակչության ավելի քան 2/5-ը բաժին է ընկնում Բուենոս Այրեսին։ Շուրջ 12 միլիոն բնակիչ ունեցող Բուենոս Այրեսն աշխարհի խոշորագույն 10 ագլոմերացիաների թվում է։ Մյուս խոշոր քաղաքներն են Կորդովան (1,4 միլիոն բնակիչ), Ռոսարիոն (1,2 միլիոն), Մենդոսան (մոտ 0,9 միլիոն), Տուկուման (0,8 միլիոն)։ Հանցավորություն Արգենտինայում դիտավորյալ սպանությունների թիվը՝ 100 000 մարդու հաշվով, 2001-2020 Աղբյուրը՝ data.worldbank.org Հայերն Արգենտինայում Արգենտինահայ համայնքը սկսել է ձեւավորվել դեռեւս 19-րդ դարի 80-ական թվականներին եւ ավելի ստվարացել հատկապես Առաջին (1914-1918) եւ Երկրորդ (1939-1945) համաշխարհային պատերազմներից հետո, երբ վտանգվել է հայերի կյանքը Թուրքիայում, ապա նաեւ Մերձավոր ու Միջին Արեւելքի երկրներում։ Արգենտինայում ապաստան գտած հայերը հիմնականում այնթապցիներ, հաճնցիներ ու մարաշցիներ են, մեծ մասամբ բնակվում էին Բուենոս Այրեսում, Կորդովայում, Ռոսարիոյում, Մար դել Պլատայում։ Ներկայումս Արգենտինայում բնակվում է 135 000 հայ։ Մեծ մասը (123 000) կենտրոնացած է Բուենոս Այրեսում եւ Կորդովայում (7 000)։ Հայկական համայնքներ կան նաեւ Արգենտինայի շատ այլ քաղաքներում։ Նրանք զբաղվում են արհեստներով, առեւտրով, քիչ չեն մտավորականները, ուսանողները, ձեռնարկատերերը։ Արգենտինայի շատ քաղաքներում կան հայկական տեղանուններով վայրեր, նշանավոր հայերի անուններով փողոցներ, հրապարակներ։ Բուենոս Այրեսի հրապարակներից մեկը կոչվում է Հայաստան, մեկ ուրիշը՝ Արարատ, որտեղ կանգնեցված է Մեծ եղեռնի նահատակներին նվիրված հուշակոթող, Պալերմո թաղամասի Արմենիա փողոցում տեղադրված է Սարդարապատի հերոսամարտի հուշարձան-կոթող։ Կորդովայի հրապարակներից մեկը կոչվում է Հայաստանի Հանրապետության, կան նաեւ Արմենիա, Զորավար Անդրանիկ փողոցներ։ Արգենտինահայ գաղութն ապրում է աշխույժ հասարակական կյանքով։ Այստեղ գործում են բազմաթիվ հայրենակցական, մշակութային, երիտասարդական եւ այլ միություններ ու ընկերություններ, երգչախմբեր («Կոմիտաս», «Արաքս»), պարախմբեր («Գայանե», «Նաիրի»), «Թաթուլ Ալթունյան» նվագախումբը։ Ճանաչված են հայ մշակույթի գործիչներ Լեւոն Վարդապետյանը, Ժան Ալմուխյանը, Մարթա Վարդանյանը, Ալիսիա Թերզյանը, երգչուհիներ Վիկտորյա Սեւանը, Էլիզ Տիգրանյանը, դաշնակահարուհի Անթառամ Ահարոնյանը, քանդակագործ Հակոբ Յարումյանը, գեղանկարիչներ Խորխե Դեմիրճյանը, Սարգիս Աշքյանը եւ շատ ուրիշներ։ Մեծ ճանաչում ունի բանաստեղծուհի Ալիսիա Կիրակոսյանը (վերջին տարիներին ապրում է Միացյալ Նահանգներում)։ Արգենտինայի Ազգային կոնգրեսի պատգամավորների զբոսաշրջության հարցերով մշտական հանձնաժողովի նախագահն է հայազգի միակ պատգամավոր Ալեխանդրո Բալյանը, իսկ զինվորական ակադեմիայի հիմնադիր տնօրենը՝ հայազգի Յանոշ Ցեցը։ Բուենոս Այրեսում գործում են Սուրբ Գրիգոր Լուսավորիչ, Վարագա Սուրբ Խաչ, Սուրբ Պողոս-Պետրոս, Կորդովայում՝ Սուրբ Գեւորգ եկեղեցիները։ Արգենտինայի հայ համայնքի ձեւավորմանը զուգընթաց՝ եկեղեցիներին կից ստեղծվել են շաբաթօրյա, ապա նաեւ ամենօրյա դպրոցներ։ Ներկայումս գործում է ամենօրյա 10 դպրոց, որոնցից 6-ը՝ միջնակարգ, 3-ը՝ նախակրթարան։ Բուենոս Այրեսում հրատարակվում են «Սարդարապատ», «Նոր Սեւան», «Արմենիա», «Նոր Հաճըն», «Հայ» պարբերականները, գործում են հայկական ռադիոժամեր։ Կրոն Քրիստոնեությունը երկրի պետական կրոնն է։ 2017 թվականի տվյալներով՝ կաթոլիկները կազմում են բնակչության 77,1 %-ը, բողոքականները՝ 10,8 %-ը։ Բողոքականների մեծ մասը հոգեգալստականներ են (մոտ 3 միլիոն)։ Հրեաների թիվը 180 հազար է, մուսուլմաններինը՝ մոտ 500 հազար։ Իրենց ոչ կրոնական է համարում բնակչության մոտ 10 %-ը։ Մշակույթ Տոներ Հունվարի 15՝ Կառնավալ Արգենտինայում։ Փետրվարի 14՝ Սուրբ Վալենտինի օր (Բոլոր սիրահարների օր)։ Մարտի 24՝ Ճշմարտության եւ օրենքի հիշատակի ազգային օր (Día Nacional de la Memoria por la Verdad y la Justicia): Վերջին դիկտատուրայի տխուր հիշողությունների օրը երկրում (1976)։ Ապրիլի 2՝ Անգլիացիների դեմ Մալվինյան (Ֆոլկլենդյան) կղզիների համար մղված պատերազմների վետերանների եւ զոհվածների օր։ 2001 թվականից ապրիլի 2-ն Արգենտինայում նշվում է որպես պատերազմի վետերանների եւ զոհվածների օր։ Մարտի վերջ-ապրիլ Կաթոլիկ սիրատենչ ուրբաթ (Մեծ ուրբաթ)։ Տոնի ամսաթիվը փոփոխական է յուրաքանչյուր տարվա համար։ Կաթոլիկ Զատիկ։ Տոնի ամսաթիվը փոփոխական է յուրաքանչյուր տարվա համար։ Մայիսի 1՝ Աշխատանքի տոն (Աշխատանքի օր)։ Մայիս ամսվա երրորդ շաբաթ օրը՝ Հայրերի օր։ Շնորհավորում են երեխաներ ունեցող բոլոր տղամարդկանց՝ ընտանիքի հետ ճաշելով կամ ընթրելով։ Երեխաները նվերներ են տալիս։ Մայիսի 25՝ Առաջին հեղափոխության տարեդարձը (1810 թվական) եւ Արգենտինայի առաջին անկախ կառավարության ընտրությունը։ Հունիսի 20՝ Արգենտինայի դրոշի օր։ Դրոշի օրն (Dia de la Bandera) Արգենտինայում նշվում է դրոշի դիզայներ Մանուել Բելգրանոյի մահվան օրը եւ համարվում է պաշտոնական օր։ Հուլիսի 9՝ Արգենտինայի անկախության օր։ 1816 թվականի հուլիսի 9-ին ընդունվել է Արգենտինայի Միացյալ Պրովինցիաների անկախության հռչակագիրը։ Այս ամսաթիվը համարվում է Արգենտինայի Հանրապետության ծննդյան օրը, եւ երկիրն այն նշում է որպես պաշտոնական տոն` Անկախության օր։ Օգոստոսի 17՝ Գեներալ Սան Մարտինի հիշատակի օրն Արգենտինայում։ Օգոստոսի 17-ին Արգենտինայում նշվում է համաժողովրդական տոն՝ Իսպանիայի գաղութարարներից (1810-1826 թվականներ) Արգենտինայի անկախության համար պայքարի հերոս գեներալ Խոսե դե Սան Մարտինի հիշատակի տարելիցը։ Սեպտեմբերի 11՝ Ուսուցչի օրն Արգենտինայում։ Սա շատ կարեւոր իրադարձություն է ամբողջ երկրի համար։ Փաստացի Ուսուցչի օրն ամբողջ երկրում նշվում է որպես ազգային տոն։ Հոկտեմբեր ամսվա երկրորդ երկուշաբթի օրը՝ Ռասայի օրն Արգենտինայում (Día de la Raza), տոնը նվիրված է բնիկներին եւ Արգենտինայում բնակեցված ժողովուրդներին։ Հոկտեմբեր ամսվա երրորդ կիրակի օրը՝ Մայրերի օր։ Շնորհավորում են երեխաներ ունեցող բոլոր կանանց (մայրեր, հորաքույրներ, մորաքույրներ, տատիկներ, նախատատեր եւ այլք)՝ տալով նվերներ, ճաշելով ընտանիքի հետ։ Դեկտեմբերի 24/25՝ Սուրբ ծնունդ (ըստ Գրիգորյան օրացույցի)։ Սուրբ Ծնունդի եւ Ամանորի միջեւ Արգենտինայում մեծ տարբերություն չեն դնում, այս երկու տոնն էլ գրեթե նույն կերպ են նշում։ Որպես կանոն՝ Սուրբ Ծնունդն Արգենտինայում ընտանեկան տոն է։ Դեկտեմբերի 31/Հունվարի 1՝ Նոր Տարի։ Արգենտինայում այն այնքան էլ մեծ շուքով չի նշվում։ Հիմնականում Ամանորը դիմավորում են տանը՝ հարազատների ու մտերիմների շրջանում։ Այն, ինչպես նաեւ բազմաթիվ այլ տոներ, համարվում է նեղ ընտանեկան տոն։ Կրթություն Արգենտինայում գրագիտության մակարդակը 97 % է։ 20 տարեկանից բարձր յուրաքանչյուր 8 մարդուց երեքն ունի միջին կամ ավելի բարձր մակարդակի կրթություն։ Դպրոց հաճախելը պարտադիր է 5-17 տարեկան երեխաների համար։ Արգենտինայի դպրոցական համակարգը կազմված է սկզբնական կրթությունից՝ 6 կամ 7 տարի տեւողությամբ, եւ միջին կրթությունից՝ 5 կամ 6 տարի տեւողությամբ։ Արգենտինայում բոլոր մակարդակների կրթությունն անվճար է, բացառությամբ կիսահամալսարանական կրթության։ Չնայած 1947 թվականից սկսած՝ գրագիտության աստիճանը մոտ էր կատարյալին, բայց 20-րդ դարի առաջին կեսին Արգենտինայի երիտասարդության մեծ մասը հնարավորություն չի ունեցել ստանալու յոթամյա կրթությունից բարձր մակարդակի կրթություն։ Միջին եւ բուհական մակարդակի անվճար կրթության պահանջարկը (1970-ական թվականներին) երբեմն գերազանցել է բյուջետային հնարավորությունները։ Համապատասխանաբար, պետական կրթական հաստատությունները, չունենալով համապատասխան ֆինանսական միջոցներ, իջեցրել են կրթության որակը։ Սա բարենպաստ պայմաններ է ստեղծել մասնավոր կրթության համար` չնայած այն անհավասարությանը, որն առաջացել է նրանց, ովքեր կարող էին իրենց թույլ տալ ստանալ մասնավոր կրթություն, եւ մնացած հասարակության միջեւ, քանի որ մասնավոր դպրոցները հիմնականում կրթաթոշակ չեն տրամադրում։ Մոտավորապես չորս դպրոցականից մեկը եւ վեց ուսանողից մեկը հաճախում է մասնավոր ուսումնական հաստատություն։ 2016 թվականին կազմակերպված ֆորմալ կրթական համակարգին մասնակցել է 11,4 միլիոն մարդ, որոնցից 1,5 միլիոնը երկրի 85 համալսարաններից ուսանողներ էին։ Երկրում կա 38 պետական համալսարան։ Առավել նշանավոր համալսարաններն են Բուենոս Այրեսի համալսարանը, Կորդովայի ազգային համալսարանը, Լա Պլատայի ազգային համալսարանը, Ռոսարիոյի ազգային համալսարանը, Տեխնոլոգիական ազգային համալսարանը։ 1980-ական եւ 1990-ական թվականներին պետական համալսարանների ֆինանսավորման չափը կրճատվել է, որի հետեւանքով իջել է կրթության որակը։ Առողջապահություն Բժշկական սպասարկումը տրամադրվում է գործատուների եւ արհմիությունների (Obras Sociales), պետական ապահովագրության, պետական հիվանդանոցների եւ կլինիկաների համակցության կողմից ֆինանսավորվող կոմբինացիաների, ինչպես նաեւ կամավոր բժշկական ապահովագրության հաշվին։ Հանրային առողջապահության բարելավման վերաբերյալ կառավարության առաջին միջոցառումը կարելի է համարել Իսպանիայի փոխարքա Խուան Խոսե դե Վերտիսի կողմից բժշկական տրիբունալի ներմուծումը՝ 1780 թվականին գործող բժիշկների հսկողության համար։ Անկախության հռչակումից հետո բժշկական դպրոցներ են հիմնվել Բուենոս Այրեսի համալսարանում (1822 թվական) եւ Կորդովայի ազգային համալսարանում (1877 թվական)։ Այս եւ այլ դպրոցներում բժիշկների եւ բուժքույրերի նախապատրաստումը հնարավոր է դարձրել բժշկական կոոպերատիվների արագ զարգացումը, որոնք Խուան Պերոնի նախագահության ընթացքում վերածվել են պետության կողմից ֆինանսավորվող «Obras Sociales» կազմակերպության։ Այսօր նրանց թիվը գերազանցում է 300-ը (որից 200-ը վերաբերում է արհմիություններին), դրանք բուժօգնությամբ են ապահովում երկրի բնակչության կեսից ավելիին։ Պետական «INSSJP» (կամ «PAMI») կազմակերպությունը վճարում է գրեթե բոլոր՝ 5 միլիոն թոշակառուների բուժսպասարկումը։ Առողջապահության ծախսերը հասնում են երկրի ՀՆԱ-ի գրեթե 10 %-ին եւ մեծանում են 65 տարեկանից բարձր արգենտինացիների (1970 թվականին` 7%) մասնաբաժնի աճին համապատասխան։ Պետական եւ մասնավոր ծախսերը պատմականորեն բաշխվում են մոտավորապես հավասարաչափ։ Պետական միջոցները հիմնականում բաշխվում են «Obras Sociales»-ի միջոցով եւ հոսպիտալացվում մասնավոր եւ պետական կլինիկաներում։ Մասնավոր միջոցները հավասարապես բաժանվում են կամավոր բժշկական ապահովագրության եւ վերադիր ծախսերի։ Երկրում կա ավելի քան 150 000 հիվանդանոցային մահճակալ, 121 000 բժիշկ եւ 37 000 ատամնաբույժ (բնակչության մեկ շնչին բաժին ընկնող ցուցանիշները համեմատելի են զարգացած երկրների հետ)։ Բժշկական սպասարկման համեմատաբար ազատ հասանելիությունը պատմականորեն արտահայտվում է զարգացած երկրների հետ համեմատելի կառուցվածքում եւ մահացության ցուցանիշների առումով միտումներում։ 1953-2005 թվականներին սիրտանոթային հիվանդությունների հետեւանքով առաջացած մահացության տեսակարար կշիռն աճել է 20 %-ից մինչեւ 23 %, ուռուցքների հետեւանքով՝ 14 %-ից մինչեւ 20 %, շնչառական համակարգի հիվանդությունների հետեւանքով՝ 7 %-ից մինչեւ 14 %, մարսողական համակարգի հիվանդությունների (ոչ ինֆեկցիոն բնույթի) հետեւանքով՝ 7 %-ից մինչեւ 11 %, կաթվածների հետեւանքով՝ 7 %, տրավմաների հետեւանքով՝ 6 %, ինֆեկցիոն հիվանդությունների հետեւանքով` 4 %։ Մնացած դեպքերը հիմնականում վերաբերում են դեմենցիային։ Մանկական մահերի բաժինը 1953-2005 թվականներին 19 տոկոսից նվազել է մինչեւ 3 տոկոս։ Մանուկների մահացությունը 1948-2008 թվականներին նվազել է 1000-ից մինչեւ 70։ Կյանքի միջին տեւողությունը 60-ից հասել է 76 տարեկանի։ Թեեւ այդ ցուցանիշները ձեռնտու են միջին համաշխարհային երկրների ֆոնին, դրանք դեռեւս փոքր-ինչ ցածր են զարգացած երկրների մակարդակից։ 2006 թվականին Արգենտինան այդ ցուցանիշով Լատինական Ամերիկայում զբաղեցրել է 4-րդ տեղը։ Գիտություն եւ տեխնոլոգիաներ Արգենտինան աշխարհին տվել է բազմաթիվ հանրաճանաչ բժիշկներ, գիտնականներ եւ գյուտարարներ, այդ թվում՝ Նոբելյան մրցանակի երեք դափնեկիր։ Արգենտինացի բժիշկների ուսումնասիրությունները հանգեցրել են վերքերի բուժման, սրտի հիվանդությունների, քաղցկեղի որոշ ձեւերի էական տեղաշարժերի։ Դոմինգո Լիոտան աշխարհում առաջին անգամ՝ 1969 թվականին, փոխպատվաստել է մարդու արհեստական սիրտ։ Ռենե Ֆավալորոն տեխնիկա է մշակել եւ աշխարհում առաջին անգամ իրականացրել աորտոկորոնար շունտավորում։ Ֆրանցիսկո դե Պեդրոն հորինել է արհեստական սրտի խթանիչը բարձրացնող ավելի հուսալի միջոց։ Գիտության ոլորտում Նոբելյան մրցանակի արժանացած լատինաամերիկացի առաջին դափնեկիր Բերնարդո Ուսայը հետազոտել է հիպոֆիզի դերը կենդանիների գլյուկոզի մակարդակի կարգավորման գործում։ Սեզար Միլշտեյնն իրականացրել է հակամարմինների լայնածավալ հետազոտություններ։ Լուիս Լելուարը հայտնաբերել է մարմնի կողմից էներգիայի կուտակման գործընթացը՝ գլյուկոզը փոխակերպելով գլիկոգենի, ինչպես նաեւ ածխաջրերի նյութափոխանակության մեջ որոշ հիմնարար միացություններ։ Բժիշկ Լուիս Ագոտեն մշակել է արյան փոխներարկման առաջին անվտանգ մեթոդը։ Էնրիկե Ֆինոչեթոն հորինել է մի շարք վիրաբուժական գործիքներ, ինչպիսիք են վիրաբուժական մկրատը, որը կրում է իր անունը («Ֆինոչեթոյի մկրատ»), եւ կողոսկրի վիրաբուժական բաժանիչը։ Արգենտինան զարգացնում է սեփական միջուկային ծրագիրը՝ փորձելով խուսափել արտասահմանյան տեխնոլոգիաների ամբողջական կախվածությունից։ 1957 թվականին կառուցվել է հետազոտական ռեակտոր, իսկ 1974 թվականին՝ Լատինական Ամերիկայում առեւտրային առաջին ռեակտորը։ Արգենտինական տեխնոլոգիաների հետազոտմամբ զբաղվող միջուկային օբյեկտներ (INVAP) կառուցվել են Պերուում, Ալժիրում, Ավստրալիայում, Եգիպտոսում։ 1983 թվականին երկիրը ճանաչվել է միջուկային զենքի արտադրության կարեւորագույն փուլ հանդիսացող զինագործական ուրանի արտադրության հնարավորություններով օժտված երկիր։ Սակայն այդ պահից Արգենտինան պարտավորվել Է միջուկային էներգիան օգտագործել բացառապես խաղաղ նպատակներով։ Որպես ԱՏԷՄԻԳ-ի Կառավարիչների խորհրդի անդամ՝ Արգենտինան հանդես է գալիս միջուկային զենքի չտարածման օգտին եւ աջակցում միջուկային անվտանգության գլոբալ ապահովմանը։ Խորվաթ գաղթական Խուան Վուչետիչը համարվում է ժամանակակից դակտիլոսկոպիայի (մատների դրոշմի հանելը) հիմնադիրը։ Գյուտարար Ռաուլ Պատերաս Պեսկարան մասնագիտացած է շարժիչաշինության, մեքենաշինության եւ ավիաշինության ոլորտներում, մասնավորապես, ուղղաթիռների նոր մոդելների ստեղծման գործում։ Հունգարական ծագմամբ արգենտինացի Լասլո Բիրոն առաջին անգամ կազմակերպել է ժամանակակից գնդիկավոր գրիչի զանգվածային արտադրությունը։ Էդուարդո Տաուրոզին հորինել է ներքին այրման ճոճանակաձեւ շարժիչը։ Խուան Մալդասենան լարերի տեսության զարգացման առաջատարներից մեկն է։ Արգենտինացիները Երկրի ուղեծիր են դուրս բերել մի շարք արհեստական արբանյակներ՝ ներառյալ «LUSAT-1» (1990 թվական), «Víctor-1» (1996 թվական), «PEHUENSAT-1» (2007 թվական), ինչպես նաեւ արգենտինական CONAE տիեզերական գործակալության «SAC» սերիայի արբանյակները։ Պիեռ Օժեի աստղադիտարանը Մենդոսա պրովինցիայի Մալարգուե քաղաքի մոտակայքում տիեզերական ճառագայթների առավել առաջավոր աստղադիտարանն է։ Արգենտինան Լատինական Ամերիկայի առաջին երկիրն է, որ օդ է բարձրացրել ռեակտիվ ինքնաթիռ (FMA I.Ae. 27 Pulqui): Արգենտինայի պատվին է անվանվել 1901 թվականին հայտնաբերված (469) Արգենտինա աստերոիդը։ Զանգվածային լրատվության միջոցներ Տպագիր հրատարակություններ Տպագիր հրատարակությունների ոլորտը շատ զարգացած է եւ կախված չէ պետությունից։ Հրատարակվում է ավելի քան 200 թերթ։ Հիմնական ազգային թերթերը հրատարակվում են Բուենոս Այրեսում։ Ցենտրիստական «Clarín» թերթը Լատինական Ամերիկայի ամենազանգվածային հրատարակությունն է եւ երկրորդն է իսպանախոս աշխարհում։ Այլ համազգային թերթեր են «La Nación»-ը (աջ կենտրոնական, հրատարակվում է 1870 թվականից), «Página / 12»-ը (ձախ), «Ámbito Financiero»-ը (գործարարական պահպանողական), «Olé»-ը (մարզական), «Crónica»-ն (պոպուլիստական)։ Համեմատաբար մեծ տպաքանակով լույս է տեսնում օտարալեզու երկու թերթ՝ «Argentinisches Tageblatt» (գերմաներեն) եւ «Buenos Aires Herald» (անգլերեն, հրատարակվում է 1876 թվականից)։ Տարածաշրջանային հիմնական հրատարակություններ են «La Voz del Interior»-ը (Կորդովա), «Rio Negro»-ն (Հեներալ-Ռոքա), «Los Andes»-ը (Մենդոսա), «La Capital»-ը (Ռոսարիո), «El Tribuno» (Սալտա), «La Gaceta»-ը (Տուկուման)։ Ամսագրերի շարքում ամենամեծ տպաքանակով հրատարակվում է «Noticias»-ը։ Արգենտինական հրատարակչությունները, այդ թվում՝ «Atlántida»-ն, «Eudeba»-ն, «Emecé»-ն եւ այլն, իսպանական եւ մեքսիկական հրատարակչությունների հետ համարվում են իսպանալեզու։ «El Ateneo»-ն Լատինական Ամերիկայի գրախանութների խոշորագույն ցանցն է։ Ռադիո եւ հեռուստատեսություն Արգենտինան ռադիոհաղորդման ցանցի ոլորտում ռահվիրա է։ 1920 թվականի օգոստոսի 27-ին՝ ժամը 21:00-ին, «Sociedad Radio Argentina» ռադիոկայանը հայտարարել է. «Այժմ մենք հեռարձակում ենք Ռիխարդ Վագների` Բուենոս Այրեսի Կոլիզեո թատրոնում բեմադրված «Պարսիֆալ» օպերան»։ Քաղաքում միայն մոտ 20 տուն է ունեցել լսողության ռադիոընդունիչներ։ Երկրում առաջին ռադիոկայանը միակն է եղել մինչեւ 1922 թվականը, երբ սկսվել է «Radio Cultura»-ի հեռարձակումը։ 1925 թվականին Բուենոս Այրեսում եւ այլ քաղաքներում արդեն եղել է շուրջ 12 ռադիոկայան։ 1930-ական թվականներին Արգենտինայում սկսվել է ռադիոյի ոսկեդարը, որը լի է եղել էստրադային համերգների (վարյետե), նորությունների, «օճառային» օպերաների եւ սպորտային իրադարձությունների հեռարձակումներով։ Ներկայումս Արգենտինայում գործում է AM եւ 1150 FM ձայնածավալների 260 ռադիոկայան։ Երաժշտությունը եւ երիտասարդական ծրագրերը մեծ մասամբ FM ձեւաչափով են։ Նորությունները, բանավեճերը եւ սպորտային հաղորդումները հիմք են հանդիսացել AM հեռարձակման։ Երկրում լայն տարածում ունի սիրողական ռադիոկապը։ Արգենտինայի հեռուստատեսային արդյունաբերությունն ընդարձակ է եւ բազմազան։ Ալիքները լայնորեն հեռարձակվում են Լատինական Ամերիկայում եւ ընդունվում ամբողջ երկրում։ Տեղական շատ ծրագրեր հեռարձակվում են այլ երկրների հեռուստատեսությամբ։ Օտարերկրյա արտադրողները նաեւ գնում են իրենց շուկաների ծրագրերին հարմարեցման իրավունքը։ Արգենտինայում գործում է համազգային հինգ հեռուստաալիք։ Բոլոր գավառների մայրաքաղաքներն ու խոշոր քաղաքներն ունեն առնվազն մեկ տեղական կայան։ Մալուխային եւ արբանյակային հեռուստաալիքների առկայությունն Արգենտինայում նման է Հյուսիսային Ամերիկային։ Արգենտինայի շատ մալուխային ցանցեր` «Utilísima Satelital», «TyC Sports», «Fox Sports en Español» (ԱՄՆ-ի եւ Մեքսիկայի հետ համատեղ), «MTV Argentina», «Cosmopolitan TV», ինչպես նաեւ «Todo Noticias» լրատվական ցանցը, սպասարկում են ամբողջ իսպանախոս աշխարհը։ Տես նաեւ Բուենոս Այրես Հայերն Արգենտինայում Հայ-արգենտինական հարաբերություններ Դեպորտիվո Արմենիո Ծանոթագրություններ Գրականություն Արտաքին հղումներ Արգենտինան Լատինամերիկյան ցանցային տեղեկատվական կենտրոնում Կոլորադոյի համալսարանի գրադարանի` Բոուլդերի կայքում Արգենտինայի զարգացման հիմնական կանխատեսումներ Պաշտոնական կայք Արգենտինա Հարավային Ամերիկայի երկրներ ՄԱԿ-ի անդամ երկրներ Լիբերալ ժողովրդավարություններ Մեծ քսանյակի անդամ երկրներ Ֆրանկոֆոնիայի միջազգային կազմակերպության անդամ երկրներ Դաշնային հանրապետություններ 1816 հիմնադրված պետություններ եւ տարածքներ Շաբաթվա հոդված


source: fineweb

text: Տուլայի մարզում Մոսկվա-Երեւան ավտոբուսի վթարը տեղի է ունեցել վարորդի՝ ղեկին քնելու պատճառով։ Այս մասին նոյեմբերի 5-ին ՌԴ Պետդումայի անվտանգության եւ կոռուպցիայի հակազդեցության հանձնաժողովի լսումներում ասել է ՌԴ ՆԳ փոխնախարար, քննչական դեպարտամենտի պետ Ալեքսանդր Սավենկովը։ «Ուղեւորա- եւ բեռնափոխադրումների ոլորտում վթարի ռիսկերի պատճառներից մեկը վարորդների կողմից աշխատանքի եւ հանգստի ռեժիմի խախտումն է։ Անգամ, եթե դիտարկենք վերջին օրերի դեպքերը, ապա Տուլայի մարզում Հայաստանի Հանրապետություն ուղեւորվող ավտոբուսի մեծ վթարը տեղի է ունեցել նույն պատճառով. վարորդը պարզապես քնել էր ղեկին»,- ասել է նա, մեջբերում է «ՌԻԱ Նովոստի»-ն։ Հիշեցնենք, որ նոյեմբերի 3-ի գիշերը Մոսկվա-Երեւան ավտոբուսի վթարի հետեւանքով մի քանի տասնյակ մարդ է տուժել, զոհվել է 8 մարդ, եւս մեկը մահացել է հիվանդանոցում։ Վթարի հետ կապված դատական գործ է հարուցվել «ճանապարհային երթեւեկության եւ տրանսպորտային միջոցների շահագործման կանոնների խախտում» հոդվածով։ Համանման դատական գործ է հարուցված նաեւ Հայաստանում։ Նախնական տվյալների համաձայն, վարորդը ղեկի մոտ քնել է։ Վարորդ Գառնիկ Հարությունյանը կալանավորված է։


Փաստաթղթեր ՀՀ նախագահի հրամանագրերը Ս. ՂԱՐԻԲՅԱՆԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՎԵՐԱՀՍԿԻՉ ՊԱԼԱՏԻ ԽՈՐՀՐԴԻ ԱՆԴԱՄ ՆՇԱՆԱԿԵԼՈՒ ՄԱՍԻՆ Ղեկավարվելով 2005 թվականի փոփոխություններով Հայաստանի Հանրապետության Սահմանադրության 55-րդ հոդվածի 5-րդ կետով եւ հիմք ընդունելով «Վերահսկիչ պալատի մասին» Հայաստանի Հանրապետության օրենքի 10-րդ հոդվածի 1-ին մասը` ո ր ո շ ու մ ե մ. Սոնա ՂԱՐԻԲՅԱՆԻՆ նշանակել Հայաստանի Հանրապետության վերահսկիչ պալատի խորհրդի անդամ` վեց տարի պաշտոնավարման ժամկետով: ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՆԱԽԱԳԱՀ Ս.ՍԱՐԳՍՅԱՆ 2016թ. Նոյեմբերի 14 Երեւան ՆՀ-1139-Ա


source: CulturaX

text: Ջըրնըլ օֆ Էպիդիմիոլըջի էնդ Քոմյունիթի (Journal of Epidemiology and Community) ամսագրում հրատարակված հետազոտության մեջ հաստատվում է, որ կանոնավոր կերպով գնումների գնալն իսկապես երկարացնում է կյանքը: Գիտնականները հիմնվում են 1850 թոշակառուների հետազոտության վրա: Մասնակիցներին հարցրել են՝ որքան հաճախ են նրանք գնումների գնում՝ սկսած «երբեք»-ից մինչեւ «ամեն օր»: Մտավոր եւ ֆիզիկական տվյալները չափվեցին հարցաթերթիկների օգտագործմամբ: Ինչու գիտնականները հետեւեցին, թե որքան երկար է ապրել ամեն մի մասնակից: Կամավորների մոտ կեսը (48%)` երբեք կամ հազվադեպ են գնում գնումների, մեկ քառորդը (22%)՝ շաբաթը երկուսից չորս անգամ, իսկ փոքրամասնությունը (17%)` գնումների է գնում ամեն օր: Արդյունքները ցույց են տվել, որ ամեն օր գնումներ կատարողները 27%-ով ավելի քիչ են մահանում: Կարելի է մեկ եզրակացություն կատարել՝ շարժումն անգամ խանութի ուղղությամբ, երկարացնում է կյանքը:


text: Հանրային ընդունարան / Հայաստանի Հանրապետական կուսակցություն Հանրային ընդունարան Հայաստանի Հանրապետական կուսակցության գրասենյակում գործում է հանրային ընդունարան: Ընդունարանին կարող եք դիմել ձեր խնդիրներով ու ձեզ մտահոգող հարցերով: Ընդունարանի կողմից ձեզ կտրամադրվի անհրաժեշտ ոլորտային խորհրդատվություն: Ընդունարանը հետամուտ կլինի ձեր կողմից ներկայացված խնդիրների բարձրաձայնմանը եւ դրանց հետեւողական լուծմանը: Ընդունարանը չի ցուցաբերելու ֆինանսական աջակցություն եւ չի զբաղվելու բարեգործությամբ: Հասցե՝ Մելիք-Ադամյան 2, 0010 Էլ. Փոստ՝ hhkhanrayinyndunaran@gmail.com Հեռ.՝ 012 445 445 (1-11) Ֆեսյբուքյան հաշիվ՝ https://www.facebook.com/hhkhanrayinyndunaran/ 02.11.2021թ. 44-օրյա պատերազմի մասնակիցների ուսման վարձերի խնդիրները մինչ օրս համապարփակ լուծում չեն ստացել Պատերազմի մասնակից ուսանողները բախվում են փոխհատուցման հետ կիսալուծումների, կիսամյակային վարձի եւ քննություններին չթույլատրվելու հարցերին: Փոխհատուցման որոշումը վերաբերել է միայն 2021 թվականի առաջին կիսամյակին։ 2021 թվականի առաջին կիսամյակի համար։ 28.10.2021 թվականին է հաստատվել միայն կառավրության որոշումը, որով նախատեսվում է ընդհանուր տարեկան վարձի 50% փոխհատուցում։ Անհայտ է մնում մյուս 50% վճարը: Այն թողնված է բուհերի հայեցողությանը զեղչային համակարգ կիրառելու հետ կապված: Վարձերի փոխհատուցման ժամկետները պարզ չեն, չի հնչում ոչ մի կոնկրետ պատասխան փոխհատուցման ժամկետների մասին։ Այս պահի դրությամբ փոխհատուցումների բացակայությունը ուսանողներին կանգնեցրել է բարդ ընտրության առաջ. ուսանողները կա՛մ չեն կարողանում մասնակցել միջանկյալ քննություններին, որը ՄՈԳ-ի անկման եւ ԲՈՒՀ-ից դուրս մնալու ռիսկ է ստեղծում, կա՛մ էլ վճարում են պայմանագրով սահմանված գումարն ամբողջությամբ:ՀՀԿ Հանրային ընդունարանի կողմից նախարարություն ուղարկված դիմումը որեւէ հավելյալ պարզաբանում չի ներկայացնում այս հարցի լուծման վերաբերյալ: Հանրային ընդունարան դիմած ուսանողների փոխհատուցումների եւ զեղչային համակարգից օգտվելու հանգամանքը կպարզաբանվեն անհատական մակարդակով, իսկ վերոնշյալ պարզաբանումը ներկայացնում ենք այլ շահառուներին առկա իրավիճակը պարզաբանելու համար: 28.10.2021թ. Պայմանագրային զինծառայողները բարձրաձայնելով իրենց վերաբերող տարբեր բնույթի խնդիրներ ի պատասխան ստանում են սպառնալքիներ, մասնավորապես ռազմական ոստիկանությունը <<կսկսի զբաղվել>> արտահայտություններով: Բարձրաձայնվող խնդիրները վերաբերում են սեփական միջոցների հաշվին տեղափոխումների կազմակերպմանը, վարկային ֆինանսական ծանրաբեռնվածությանը, ծառայությունից հետո տրամադրվող բնակաների հավաստագրերի ոչ արդարացի ու խտրական բաշխմանը, կենսաթոշակի անցած պայմանագրայինների գումարների չվճարումը: 25.10.2021թ. ՀՀ քաղաքացու հին նմուշի անձնագրի վավերականության ժամկետը երկու տարին սահմանելու արդյունքում առաջանալու են մի շարք բացասական հետեւանքներ: 1. Կարճաժամկետ վավեր փաստաթղթի ներմուծումը լրացուցիչ ծանրաբեռնվածություն կառաջացնի քաղաքացիների համար,ովքեր ստիպված կլինեն 2 տարին մեկ անձնագրի վավերականության ժամկետի խնդրով զբաղվել: 2. Էականորեն կխոչընդոտվի անձանց՝ սոցիալական ծրագրերի, իրավական պաշտպանության միջոցների եւ այլ ծառայությունների հասանելիությունը, քանզի մշտապես կարելի է բախվել ժամկետանց անձնագրի խնդրին: 3. Կծանրաբեռնվեն Հայաստանի Հանրապետությունում անձնագրերի տրամադրման գործառույթ իրականացնող մարմնի՝ ՀՀ ոստիկանության անձնագրերի եւ վիզաների վարչության աշխատանքը, ինչպես նաեւ տարբեր երկրներում ՀՀ հյուպատոսական ծառայությունների աշխատանքը: 4. Նոր անձնագրերի տրամադրումը եւ հաճախակի փոփոխությունը կառաջացնի հավելյալ չհիմնավորված ծախսեր, ինչպես նաեւ բնապահպանական վնասներ թղթի ծավալների սպառման հետ կապված: Այսպիսով, հին նմուշի անձնագրերի փոխարինում նոր նմուշի անձնագրերով կարող էր իրականացվել առավել արդյունավտե մեխանիզմերի կիրառմամբ: Ստացվում է, որ քաղաքացին կամ երկու տարի պարբերականությամբ պիտի փաստաթղթային քաշքշուկի մեջ հայտնվի կամ ձեռք բերի նոր նմուշի անձնագիր,որի համար առկա է վճար: 11.10.2021թ. Զրի սակագինը բարձրացնելու հայտի հաստատման դեպքում 1խ/մ-ի գինը կդառնա շուրջ 223 դրամ։ Ակնհայտ է, որ մատուցվող այս հանրային ծառայության գնի բարձրացումը ենթադրում է լրացուցիչ ֆինանսական ծախսեր ինչպես ֆիզիկական անձանց, այնպես էլ շահույթ հետապնդող կազմակերպությունների համար: Ներկայացված հայտի առկայությունը խոսում է այն մասին, որ ջրի մատակարարման ոլորտում չկան հստակ պայամանվորվածություններ գնային քաղաքականության վերաբերյալ: Հայտի հաստատման դեպքում 2022 թվականի հունվարի 1-ից ուժի մեջ կմտնի նոր սակագինը, որն ավելի է նակինից 40 դրամով: Չնայած 2018 թվականից կառավարության պնդումներին, թե ձեռք են բերվել հստակ պայամանավորվածություններ, առ այն որ ինչեւ 2024 թվականը ջուրը չի թանկանա։ Քննարկվող 223 դրամ սակագինը բարձր է նույնիսկ 2022֊2023 թվականներին նախատեսվող գնից։ Զրի սակագնի թանկացման հետեւանքով առաջացող ռիսկերը հետպատերազմյան Հայաստանում կարող են դառնալ հերթական ծանր մարտահրավերները, օրինակ` -ապրանքների թանկացում, -սոցիալտնտեսական բեռի ավելացում: 06.10.2021թ. Հայաստանի Հանրապետության կառավարության կողմից որոշում է կայացվել հիպոթեքային վարկի վերադարձվող եկամտահարկի աստիճանական դադարեցման մասին: Այդ որոշումը հավանության է արժանացել եւ օրենքի ուժ է ստացել Ազգային ժողովի իշխող խմբակցության կողմից: Այս փաստով անհրաժեշտ ենք համարում անդրադառնալ մի քանի ռիսկերի, որոնք չեն բարձրաձայնվում որոշումը կայացնողները: Որոշման արդյունքում` 1. Բարձրանում է հարկային բեռը հիպոթեքային վարկավորման դեպքում: 2. Նվազելու է իրականացվող շինարարության ծավալը: 3. Բնակարանային ֆոնդի նորացման գործընթացը դանդաղելու է եւ հնարավոր է ժամանակի մեջ ընդհանրապես դադարի: 4. Շինարարություն իրականացնող ընկերությունները ստիպված կլինեն չեղարկել կառուցապատման ծրագրերը, որն է կհանգեցնի բիզնեսի ծավալների կրճատմանը: Հիպոթեքային վարկի վերադարձվող եկամտահարկի ծրագիրը մեծապես ուղղված էր բնակարանային խնդիրների լուծմանը, որը սոցիալական քաղաքականության կարեւորագույն բաղադրատարրերից է: 24.09.2021թ. ՀՀԿ Հանրային ընդունարանը պարզաբանում է. 2019թ դեկտեմբերի կառավարության նիստում հաստատվել է ամենամսյա 100.000-ական դրամը բազմազավակ ընտանիքների համար: 2020 թվականի ապրիլի 16-ին ընդունված «Հայաստանի Հանրապետության պետական պարգեւների եւ պատվավոր կոչումների մասին» օրենքում լրացում կատարելու մասին օրենքի 45-րդ հոդվածի 3.1 մասով նախատեսվում էր, որ ՙՙԾնողական փառքի՚՚ մեդալով պարգեւատրված անձանց տրվում է ամենամսյա պատվովճար, որի կարգն ու չափը սահմանում է Հայաստանի Հանրապետության կառավարությունը։ Սակայն համապատասխան փոփոխությունների իրականացումը ցույց է տալիս, որ տվյալ հարցը շրջանցվել է: Ըստ էության , այս պահի դրությամբ, առկա չէ կարգավորում ո'չ օրենքի եւ ո'չ էլ ենթաօրենսդրական ակտերի մակարդակով ։ ՀՀ կառավարության 2019թ. նիստի ժամանակ հնչեցված խոստումից հետո այս հարցը շարունակվում է մնալ չկարգավորված: Բազմազավակ ընտանիքներին պարբերաբար հայտնում են, որ հաջորդ ամսվանից վճարումները կսկսվեն, բայց նշենք նաեւ, որ վճարումները չեն կարող տրվել, քանի որ օրենսդրական բավարար բազա չի ապահովվել , եւ որոշումը անժամկետ հետաձգվել է ։ 22.09.2021թ.Հայաստանի հանրապետական կուսակցության հանրային ընդունարան ահազանգեր են ստացվել քաղաքային տրանսպորտի թվաքանակի կրճատման մասին: Քաղաքային տրանսպորտի թվաքանակի ճշգրտման համար ՀՀԿ Հանրային ընդունարանը հարցում է կատարել Երեւանի քաղաքապետարան: Հարցման արդյունքներով պարզ է դարձել, որ տրանսպորտի թվակազմի կրճատում տեղի է ունեցել: Դիմումով պարզվել է, որ 2020֊ 2021 թվականներին երթուղիներից հանվել է թվով 349 միկրոավտոբուս:Երթուղիներից հանված տրանսպորտի քանակը մինչ այժմ չի լրացվել։Երեւանի ներհամայնքային կանոնավոր ուղեւորափոխադրումներում 2020 թվականի սեպտեմբերի 1֊ի դրությամբ եղել 504 ավտոբուս եւ 925 միկրոավտոբուս։ 2021 թվականի սեպտեմբերի 1֊ի դրությամբ՝ 441 ավտոբուս եւ 739 միկրոավտոբուս։ Ավտոբուսների քանակը նվազել Է 63֊ով, իսկ միկրոավտոբուս ների քանակը՝ 186֊ով։ Քաղաքային տրանսպորտի պայմանների բարելավման խնդիրը շարունակում է մնալ հրատապ եւ չլուծված, օրեցօր վատթարացող ցուցանիշներով: 15.09.2021թ.Համայնքային հիմնարկներում աշխատատեղերի կրճատման անվան տակ, աշխատակազմերում կառուցվածքային փոփոխություններ կատարելու անհրաժեշտության պատրվագով համայնքային ծառայողներին ազատում են աշխատանքից: ՀՀԿ ՀԸ ստացել է մի շարք դիմումներ համայնքային ծառայողների աշխատանքային իրավունքների խախտումների վերաբերյալ: Համայնքային ենթակայության հիմնարկներում <<անցանկալի>> աշխատողներից ազատվելու եւ աշխատակազմերը <<ցանկալի>> անձանց աշխատանքով ապահովելու սխեմաներ: Աշխատանքի բաժանման, աշխատանքային պահանջների փոփոխության, աշխատակազմի կառուցվածքային փոփոխությունների, հաստիքների կրճատման, հաստիքներին ներկայացվող պահանջների փոփոխության անվան տակ արտաքինից ապահովելով օրենսդրական պահանջները տեղի են ունենում աշխատողների իրավունքների խախտումներ: ՀՀԿ ՀԸ դիմած քաղաքացիներին տրամադրվող անհատական իրավական օգնությանը զուգահեռ, ՀՀ քաղաքացիներին, մասնավորապես համայանքային հիմնարկների աշխատողներին տեղեկացնում ենք: ՀՀ Աշխատանքային օրենսդրության համաձայն` -աշխատողն իրավունքի ունի ստանալ տեղեկատվություն հնարավոր կրճատումների դեպքում իրականացվելիք միջոցառումների մասին. ⁃ Օրենքով սահմանաված դեպքերում գործատուն պարտավոր է իր մոտ առկա հնարավորությունների սահմաններում աշխատողին առաջարկել է նրա մասնագիտական պատրաստվածությանը, որակավորմանը, առողջական վիճակին համապատասխան այլ աշխատանք: ⁃ Անհրաժեշտ է պահպանել կրճատման մասին ծանուցման օրենսդրական ժամկետները: Բացի այդ, համայնքային ծառայողի հաստիքի կրճատման պատճառաբանության աշխատանքային հարաբերությունների դադարեցնելուց հետո, որոշ ժամանակ անց նույն հաստիքի կամ նույն գործառույթներ իրականացնող եւ հմտությունների պահանջող հաստիքի վերաբացումը խոսում է իրականացվող կրճատումների եւ գործընթաների ձեւականության մասին: ՀՀ քաղաքացիներին ցանկանում ենք իրազեկել, որ կազմակերպություններում, այդ թվում համայնքային հիմնարկներում անձանց փոփոխությունը հիմք չէ աշխատանքային պայմանագիրը 06.09.2021թ. Քաղաքացիները դիմում են Հայաստանի Հանրապետական կուսակցության Հանրային ընդունարան ահազանգելով նպաստների տրամադրման բալային համակարգի վերաբերյալ: Անցնելով հաշվառման գործընթացը բալային համակարգի անհամապատասխանության պատճառաբանությամբ նպաստ չեն ստանում: Բալային սանդղակի գնահատման արդյունքում ցածր միավոր ունեցող քաղաքացիները չեն ընդգրկվում համակարգում: Ըստ էության բալային սանդղակի ոչ արդարացի կազման արդյունքում քաղաքացիները զրկվում են նպաստ ստանալու իրավունքից: Համակարգում հաշվառված են ընտանիքներ, որոնց միավորները չեն հատում 29-ը` չստանալով ընտանեկան նպաստ։ Քաղաքացիները բալային սանդղակը համարում են անարդարացի, քանզի ստեղծվում է մի իրավիճակ երբ ընտանիքը փաստացի գտնվում է ծանր սոցիալական վիճակում, սակայն սանդղակի գնահատումը նրանց զրկում է ֆինանսական օժանդակություն ստանալու եւ ծրագրի շահառու դառնալու հնարավորությունից: 13.07.2021թ. Վերջին շրջանում չեն դադարում քննարկումները կորոնավիրուսային հիվանդության կանխարգելման համար ձեռքբերված պատվաստանյութերի քանակի, դրանց կիրառման շրջանակի եւ դրանց վրա ծախսված ֆինանսական միջոցների վերաբերյալ։ Ներկայացնում ենք ՀՀ Առողջապահության նախարարության պատասխանը եւ ՀՀԿ Հանրային Ընդունարանի կողմից փաստերի համադրությամբ կատարված եզրահանգումները։ Այսպես, ՀՀ ներկրվել է 294.460 դեղաչափ պատվաստանյութ։ Դրանցից միայն երկուսի ձեռքբերման վրա պետական բյուջեից ծախսվել է մոտ 1 մլդ դրամ։ Համապատասխանաբար, 297,4 մլն դրամ Աստրազենեկա եւ 684,4 մլն դրամ Սպուտնիկ ՎԻ։ Երկրում տիրող իրավիճակից ակնհայտ է դառնում, որ պատվաստանյութերից օգտվում են մեծ քանակությամբ օտարերկրյա քաղաքացիներ, որոնք պատվաստվում են ՀՀ ռեզիդենտների հետ հավասար հիմունքներով։ Ըստ էության Հայաստանի հարկատուների հաշվին գոյացող պետական բյուջեից ավելի քան 1 մլդ դրամի ծախսը առանց բավարար հիմնավորումների եւ լրացուցիչ ընթացակարգերի ներդրմամբ ծախսվում է օտարերկրյա քաղաքացիների վրա։ 06.04.2021 Հայաստանում ստեղծված ծանր առողջապահական վիճակի հետեւանքով ՀՀԿ Հանրային ընդունարանը շարունակում է իրավասու մարմինների կողմից տրամադրված տեղեկատվության հանրայնացումը։ Մինչ Հանրային ընդունարանին տրամադրված տեղեկատվության հանրայնացումը ցանկանում ենք նշել, որ հարցման մեջ առկա ոչ բոլոր հիմնահարցերին է անդրադարձ կատարվել։ Մասնավորապես պատասխաններ չեն տրվել հետեւյալ հարցերին։ * Ներկրված խմբաքանակի համար ծախսված գումար։ * Բնակչության շրջանում իրականացվող բաշխման կարգ։ * Ռիսկային խմբում չգտնվող անձանց պատվաստման հնարավորություն։ Հանրային ընդունարանի կողմից հարցման մեջ ներառվել էր նաեւ համավարակի հաղթահարման համար ծախսված յուրաքանչյուր հիվանդի վրա ծախսվող գումարի չափի վերաբերյալ պարզաբանման անհրաժեշտություն, սակայն այն եւս թողնվել է անպատասխան։ Այս մասով ցանկանում ենք հայտնել, որ Առողջապահության նախարարության կողմից խախտվել է «Տեղեկատվության ազատության մասին» ՀՀ օրենքի 12-րդ հոդվածի 3-րդ կետը, որն էլ հանգեցում է նույն օրենքի 14-րդ հոդվածի կիրառման անհրաժեշտությանը։ Այնուամենայնիվ, ստորեւ ներկայացնում ենք տրամադրված ոչ ամբողջական տեղեկատվությունը։ 2021թ. պետական բյուջեով «Հայաստանի Հանրապետությունում կորոնավիրուսայոն վարակի կանխարգելմանն ուղղված պատվաստանյութի ձեռքբերման միջոցառումներ» միջոցառման շրջանակներում նախատեսվել է 309,0 մլն ՀՀ դրամ։ 2020թ. պետական բյուջեի Հայաստանի Հանրապետությունում կորոնավիրուսայոն վարակի կանխարգելմանն, վերահսկման, բուժման եւ այլ համալիր միջոցառումների իրականացում» միջոցառման շրջանակներում հատկացվել էդ 26,491,923.08 ՀՀ դրամ։ հատկացված ամբողջ գումարը ծախսվել է։ Կից ներկայացնում ենք նախարարության պատասխանը։ https://docs.google.com/document/d/13QnD8HolJnJH9X9OZ3Qgg0HcojjaAAc68MsD3r_eII4/edit?fbclid=IwAR3bYogEt801_by3Vhv6OoAMg8cLKPm1NWZyaTOXr-kFEQI9okJTW6wrUAg 16.03.2021 Հայաստանը «Կովիդ 19» համավարակի պատվաստանյութի ձեռքբերման որեւէ պայմանագիր չունի։ Հայաստանի Հանրապետությունում համավարակի հետեւանքով ստեղծված ծանր պայմաններն ու առողջապահական համակարգի գերծանրաբեռնվածությունը շարունակվում են։ Օրհասական է մնում խնդրի արագ լուծմանն ուղղված արդյունավետ քայլեր ձեռնարկելու անհրաժեշտությունը։ Համաշխարհային առաջատար առողջապահական համակարգերում համավարակի դեմ պայքարի արդյունավետ եղանակ է համարվում պատվաստման գործընթացի արագ ու արդյունավետ իրականացումը։ Այս կապակցությամբ ՀՀ-ում տիրող իրավիճակի համալիր գնահատման համար ՀՀԿ Հանրային ընդունարանի կողմից հարցում է իրականացվել առողջապահության նախարարություն։ Հարցման արդյունքներով պարզ դարձավ, որ՝ մինչ այս պահը ՀՀ-ում առկա է 1030 անձի համար պատվաստանյութ, որը տրամադրվել է որպես նվիրատվություն։ Մինչ այս պահը նախարարությունը չի կնքել պայմանագիր աշխարհում արդյունավետության ամենաբարձր ցուցիչով դասվող պատվաստանյութերից մեկի՝ «Sputnik-V»-ի ձեռքբերման համար։ Նախարարությունից հայտնել են միայն բանակցությունների փուլի մասին։ Հարցման իրականացման պահին, ըստ էության ՀՀ-ն չունի որեւէ պայմանագիր, որեւէ պատվաստանյութի ձեռքբերման համար։ Այսպիսով՝ ավելի քան մեկ տարի տեւող համավարակն ու ավելի քան հինգ ամիս համավարակի դեմ պատվաստանյութերի առկայության պայմաններում, ՀՀ իրավասու մարմինների անգործությունը շարունակվում է։ Գործնական քայլեր ձեռնարկելու փոխարեն առկա են ոչնչով չհիմնավորվող հավաստիացումներ «բավարար քանակի պատվաստանյութերի ձեռբերման մասին» Կից ներակայացնում ենք Նախարարության պատասխանը։ https://docs.google.com/document/d/1yG48Ii7AVwKNK_3sY_t1bdS8BG199IcaD2wB6xLAbUM/edit?fbclid=IwAR0k5bAVZwkfpcjHMBF7qmGvZ_nz7-zJrVaIe4YekxAStfxuVwQDNIMU214 05.12.2020 Հարգելի՛ հայրենակիցներ, Հայրենիքի Փրկության շարժման կողմից հրավիրված հանրահավաքների եւ միջոցառումների մասնակցության ընթացքում Ձեր նկատմամբ իրավապահ մարմինների, պետական կամ տեղական պաշտոնյաների կողմից իրականացվող ճնշումների դեպքում կարող եք դիմել ՀՀԿ Հանրային ընդունարանին Ձեր իրավունքների եւ օրինական շահերի պաշտպանությունն արդյունավետ իրականացնելու, ինչպես նաեւ իրավական օգնություն ստանալու համար։ 24.09.2020 ԱՐՏԱԿԱՐԳ ԴՐՈՒԹՅԱՆ ԸՆԹԱՑՔՈՒՄ ԱՌՈՂՋԱՊԱՀԱԿԱՆ ԽՆԴԻՐՆԵՐԻ ԼՈՒԾՄԱՆ ՀԱՄԱՐ ԿԱՌԱՎԱՐՈՒԹՅԱՆ ԿԱՏԱՐԱԾ ԾԱԽՍԵՐԻ ՎԵՐԱԲԵՐՅԱԼ Առողջապահության նախարարը կորոնավիրուսի բուժման թույլտվություն է միայն խիստ սահմանափակ թվով բուժկենտրոններին՝ այդ թվում՝ Նորքի ինֆեկցիոնին, Սուրբ Գրիգոր Լուսավորիչ: Իրականացված հարցումները թույլ են տալիս անել հետեւյալ եզրահանգումները: Պետական գերատեսչություները, որոնք ներգրաված են համավարակի կանխարգելման աշխատանքներում խուսափում են տրամադրել հստակ եւ ամբողջական տեղեկատվություն կատարած ծախսերի վերաբերյալ: Հարցումներից ակնհայտ է դառնում, որ պետական գերատեսչությունները չեն սահմանել հստակ գնային սանդղակներ եւ այդպիսով չեն դիտարկել շուկայում առկա հնարավորությունները: Ըստ էության բանակցությունները տարվել են անհատ տնտեսվարողների հետ՝ պայմաններ ստեղծելով սուբյեկտիվ ընտրություն կատարման համար: https://docs.google.com/document/d/1US-v9LtZI25r3QnbvW_NgTP5fYaqqLKEomCfT7N9rlY/edit?fbclid=IwAR14UrbiBs-EnY-rpIEc2611D2xebgOr_OEmGUuwRzMOzKSuDsEmb1JZtow 04.09.20 Խաղողի մթերման հետ կապված այսօր առկա են մի շարք խնդիրները: Մասնավորապես՝ բերքի մթերման գործընթացն ուղեկցվում է բազմաբնույթ խնդիրներով, որոնք պայմանավորված են ստեղծված անորոշություններով եւ արտակարգ դրության իրավական ռեժիմով: Խնդիրները վերաբերում են խաղողի մթերման ծավալներին, գնին, տեղափոխման ծախսերին եւ իրացման հնարավորություններին: Նշենք նաեւ, որ պարետի որոշումների համաձայն չեն գործուն նաեւ գյուղատնտեսական բացօթյա շուկաները, որոնք ամեն տարի գործում էին մինչեւ դեկտեմբերի 1ը՝ լրացուցիչ հնարավորություն ստեղծելով բերքի իրացման համար: Վերը նշված խնդրով ՀՀԿ Հանրային ընդունարանին դիմել են առավելապես Վայոց Ձորի եւ Արարատի մարզի խաղողագործները:Այս պարագայում գյուղացիական տնտեսությունների համար ստեղծված դժվարություննները մեղմել հնարավոր է Կառավարության կողմից հավելյալ ոլորտային ծրագրերի մշակմամբ եւ իրականացմամբ Այսինքն, անհրաժեշտ են ծրագրեր,որոնք կլուծեն ֆինանսական եւ նյութատեխնիկական ապահովության հարցերը մինչեւ բացասական գործոնների մեղմումը կամ չեզոքացումը: 24.08.20ՀՀԿ Հանրային ընդունարան դիմում ենքաղաքացիներ, ովքեր զբաղվում են ձեռնարկատիրությամբ:Մի շարք ոլորտներում գործունեություն իրականացնող անհատ ձեռնարկատեր հանդիսացող քաղաքացիներն ահազանգում են բնական գազի թանկացման վերաբերյալ: Անհրաժեշտ ենք համարում վերահաստատել այն հանգամանքը որ տարբեր զբաղվածություն ունեցող ՀՀ քաղաքացիների համար բնական գազի դիմաց վճարվող գինը ֆինանսական լուրջ բեռ է: Ազդեցության գոտում են գտնվում նաեւ ուղեւորափոխադրումների ոլորտը: Ցանկանում ենք նշել, որ ՀՀԿ Հանրային ընդունարանին տրամադրված տեղեկության համաձայն Երեւան քաղաքի եւ միջմարզային երթուղային տրանսպորտի մի շարք երթուղիներ դադարեցրել կամ կրճատել են սպասարկող ավտոբուսների եւ միկրոավտոբուսների թվաքանակը, որն ուղղակիորեն կապված է վերջին եռամսյակում ՀՀ ներկրվող գազի գնի զգալի չափով աճի հետ: Այս հանգամանքներով պայմանավորված, անհատ ձեռներեցների շրջանում ձեւավորվել է ողջամիտ ակնկալիք կառավարության կողմից բնական գազի սպառման համար սուբվենցիոն ծրագրերի իրականացման, որը կհանդիսանա գործուն օժանդակություն՝ հաշվի առնելով երկրում առկա կորոնավիրուսային համավարակը եւ արտակարգ դրությունը:


Լրատվություն Մամլո հաղորդագրություններ 08.03.2017 / Նախագահը հանդիպում է ունեցել Ֆրանսիայի Ազգային ժողովի նախագահ Կլոդ Բարտոլոնի հետ Նախագահ Սերժ Սարգսյանն այսօր հանդիպում է ունեցել Ֆրանսիայի Ազգային ժողովի նախագահ Կլոդ Բարտոլոնի հետ: Նշելով, որ իր պաշտոնական այցը բարեկամ Ֆրանսիա կայանում է Հայաստանի եւ Ֆրանսիայի միջեւ դիվանագիտական հարաբերությունների հաստատման 25-ամյակի տարում, Նախագահ Սարգսյանը այն լավ առիթ եւ հնարավորություն է համարել Ֆրանսիայի բարձր իշխանությունների հետ ամփոփելու անցած ավելի քան երկու տասնամյակների ընթացքում արձանագրված բազմաթիվ հաջողությունները եւ քննարկելու ապագա անելիքները։... 2348 08.03.2017 / Նախագահը հանդիպում է ունեցել «Ֆրանսիայի ձեռնարկությունների շարժում» կազմակերպության անդամների հետ Նախագահ Սերժ Սարգսյանը Ֆրանսիա կատարած պաշտոնական այցի շրջանակներում հանրապետության հեղինակավոր գործարարների միության (ՄԵԴԵՖ) «Ֆրանսիայի ձեռնարկությունների շարժում» կազմակերպությունում այսօր հանդիպում է ունեցել կազմակերպության անդամների հետ: Միությունը կապող օղակ է ֆրանսիական ձեռնարկությունների եւ տարբեր պետությունների բարձրաստիճան ղեկավարների, ինչպես նաեւ այդ պետությունների մասնավոր հատվածի միջեւ: Միջազգային համագործակցության համար պատասխանատու այս կառույցը աջակցում եւ... 07.03.2017 / Նախագահ Սերժ Սարգսյանը հանդիպում է ունեցել Եվրոպայի հայկական համայնքների ներկայացուցիչների հետ Ֆրանսիայի Հանրապետությունում Նախագահ Սերժ Սարգսյանի պաշտոնական այցի առաջին օրն ավարտվել է Եվրոպայի հայկական համայնքների ներկայացուցիչների հետ հանդիպմամբ: Հանրապետության Նախագահը հանդես է եկել ողջույնի խոսքով, որում անդրադարձել է անկախությունից ի վեր անցած 25 տարիներին Հայաստանի Հանրապետության ձեռքբերումներին, դեռեւս առկա խնդիրներին ու մարտահրավերներին, Հայաստանի եւ Արցախի անվտանգության ապահովման ուղղությամբ իրականացվող ամենօրյա աշխատանքին, ԼՂ հիմնախնդրի կարգավորման գործընթացին,... 07.03.2017 / Նախագահը հանդիպում է ունեցել Ֆրանկոֆոնիայի միջազգային կազմակերպության գլխավոր քարտուղարի հետ Պաշտոնական այցով Ֆրանսիայի Հանրապետությունում գտնվող Նախագահ Սերժ Սարգսյանն այսօր Ֆրանկոֆոնիայի միջազգային կազմակերպության կենտրոնակայանում հանդիպում է ունեցել կազմակերպության գլխավոր քարտուղար Միկայել Ժանի հետ: Նախագահն ընդգծել է, որ այս հանդիպումը նախեւառաջ լավ առիթ է՝ ամփոփելու նախորդ տարիների ձեռքբերումները եւ ուղենշելու հետագա անելիքները` նկատի առնելով, որ հաջորդ տարի լրանում է Ֆրանկոֆոնիայի միջազգային կազմակերպությանը Հայաստանի անդամակցության տասնամյակը: Սերժ Սարգսյանը նշել է, որ... 07.03.2017 / Մեկնարկել է Նախագահ Սերժ Սարգսյանի պաշտոնական այցը Ֆրանսիայի Հանրապետություն Նախագահ Սերժ Սարգսյանը Ֆրանսիայի Հանրապետության Նախագահ Ֆրանսուա Օլանդի հրավերով այսօր պաշտոնական այցով ժամանել է Ֆրանսիա: Փարիզի «Ինվալիդների» պալատի «Պատվո» հրապարակում տեղի է ունեցել Հանրապետության Նախագահի դիմավորման պաշտոնական արարողությունը: Նախագահ Սարգսյանը եւ նրա գլխավորած պատվիրակության անդամներն արարողությունից հետո մեկնել են Ֆրանկոֆոնիայի միջազգային կազմակերպության գրասենյակ` հանդիպում ունենալու կազմակերպության գլխավոր քարտուղար Միկայել Ժանի հետ, որով... 07.03.2017 / Նախագահ Սերժ Սարգսյանը պաշտոնական այցով մեկնել է Ֆրանսիայի Հանրապետություն Նախագահ Սերժ Սարգսյանն այսօր պաշտոնական այցով մեկնել է Ֆրանսիայի Հանրապետություն: Այցի շրջանակներում Հանրապետության Նախագահը հանդիպումներ կունենա Ֆրանսիայի բարձրագույն ղեկավարության՝ Նախագահ Ֆրանսուա Օլանդի, Սենատի նախագահ Ժերար Լարշեի, Ազգային ժողովի նախագահ Կլոդ Բարտոլոնի, Փարիզի քաղաքապետ Անն Իդալգոյի, ինչպես նաեւ Ֆրանկոֆոնիայի միջազգային կազմակերպության գլխավոր քարտուղար Միկայել Ժանի հետ: Հայ-ֆրանսիական բարձր մակարդակի բանակցությունների արդյունքներով կստորագրվեն երկկողմ... 2002


Ո՞րն էր Արայիկ Խանդոյանի մահվան պատճառը | AraratNews Home » Լուրեր » Ո՞րն էր Արայիկ Խանդոյանի մահվան պատճառը Ո՞րն էր Արայիկ Խանդոյանի մահվան պատճառը Հոկտեմբեր 10, 2018 21:04 Լուրեր, Հասարակություն A+ / A- Ինչպես տեղեկացրել ենք, մահացել է ազատամարտիկ, «Սասնա ծռեր» զինված խմբի անդամ Արայիկ Խանդոյանը, ով հայտնի է որպես «Միայնակ Գայլ»: «Միայնակ Գայլի մահը տեղի ունեցավ հոկտեմբեր 9-10 կեսգիշերին, Գյումրիում, առաջին տվյալներով՝ սրտի կաթվածի հետեւանքով», – ասված է «Սասնա Ծռեր» կուսակցության հաղորդագրությունում: Vnews.am-ը զրուցեց նրա փաստաբանի՝ Արայիկ Պապիկյանի հետ: –Պարո’ն Պապիկյան, վերջին անգամ ե՞րբ եք հանդիպել կամ զրուցել նրա հետ: –Մի քանի օր առաջ ենք հանդիպել, առանձնապես գանգատներ չուներ: Անկեղծ ասած, առողջության մասին հարցադրումներ չեմ արել: Միշտ բարձր տրամադրություն ուներ: Առհասարակ, երբ հարցնում էիր՝ ինչպե՞ս է իրեն զգում ասում էր. «Գերազանց: Կանգուն եմ մեր լեռների պես»: –Իսկ, առհասարակ, առողջական ի՞նչ խնդիրներ ուներ: –Բավականին շատ: Դեռ պատերազմի ժամանակվանից բազմաթիվ հրազենային վիրավորումներ է ունեցել՝ 10-ից ավելի: Նաեւ հաշմանդամության կարգ ուներ: Այն ամբողջ ընթացքում, որ միասին աշխատել ենք, ինքը միշտ երիկամների խնդիր ուներ, գլխացավեր, ոտքերի այտուցներ: Երբ անցյալ տարի ամռանը դատարանի նկուղում իրեն բռնության ենթարկեցին, դրանից հետո իր գլխապտույտ-գլխացավերը, ճնշման տատանումները եւ ականջի ցավերն ավելի սրվեցին: Երբ հանդիպում էինք այդ հատվածներից գանգատներ էր ունենում: -Համապատասխան բուժում չէ՞ր ստանում: –Թեեւ գտնվում էր քրեակատարողական հիմնարկի բուժական մասում, բայց մասնագիտական բուժօգնություն չէր ստանում: Մի քանի անգամ իրեն հիվանդանոց են տեղափոխել՝ բուժզննության: Եղել է նաեւ, որ դատական նիստերը հետաձգվել կամ ընդմիջվել են՝ Արայիկի ինքնազգացողության վատանալու պատճառով: Պատահում էր շտապօգնության բրիգադ էին հրավիրում դատարան: Միշտ ուներ խնդիրներ, իսկ բանտում երկու տարուց ավելի գտնվելով ու նորմալ բուժօգնություն չստանալով, այդ ամենն օր օրի խորանում էր: Բանտային պայմանները չէին բավարարում պաշտշաճ բուժօգնության համար, դա անհնար էր: Բազմաթիվ բողոքներ, դիմումներ եմ ներկայացրել: Մեծ հաշվով, ոչ մի բան չի արվել: Ընդամենը տարել են բուժզննության եւ վերադարձրել: Երբեմն-երբեմն դեղորայքային բուժումներ են կատարել: Չեմ կարող ասել, որ ոչինչ չեն արել, բայց այն ինչ արել են կարճաժամկետ, տվյալ պահին կարգավիճակից թելադրված բուժում է եղել: Նման առողջական վիճակում «Սերժի ռեժիմը» նրան բանտում պահում էր: –Կարո՞ղ ենք ասել, որ նրա նկատմամաբ կատարված բռնությունը հետեւանք է թողել առողջության վատթարացման վրա: –Այո՛, նման կարծիք ունեմ, որ ծեծն անհետեւանք չի մնացել՝ իրապես ազդելով նրա առողջության վրա: Վաղը կիրականացվի փորձաքննություն: Հավանաբար, դրա արդյունքներով, ավելի պարզ կդառանա: Ամեն դեպքում, այդ միջադեպն անհետեւանք չէր կարող մնալ: Որպես օրինակ կարող եմ նշել այն, որ դրանից հետո լսողության խնդիր ուներ: Տեսողության խնդիր նախկինում էլ ուներ, բայց դրանից հետո դա էլ սրվեց: Եթերում թեժ բանավեճից հետո Ալեն Սիմ... Ցմահ դատապարտյալ Մհեր Ենոքյանը՝ շախ...


Լրատվություն Շնորհավորական Նախագահ Սերժ Սարգսյանը շնորհավորական ուղերձ է հղել ՌԴ Նախագահ Վլադիմիր Պուտինին 24.02.2014 Նախագահ Սերժ Սարգսյանն այսօր շնորհավորական ուղերձ է հղել Ռուսաստանի Դաշնության Նախագահ Վլադիմիր Պուտինին՝ «Սոչի-2014» օլիմպիական խաղերում հաղթանակի կապակցությամբ: «Հարգելի Վլադիմիր Վլադիմիրի, Ընդունեք երախտագիտության անկեղծ խոսքերս Ձեր հրավերի համար՝ մասնակցելու 2014թ. Սոչիում ձմեռային օլիմպիական 22-րդ խաղերի բացման արարողությանը, որն առանձնանում էր իր նրբաճաշակությամբ, խորհրդանշականությամբ եւ յուրօրինակությամբ, ինչն ինձ վրա անմոռանալի տպավորություն թողեց: Աշխարհը հիրավի հետեւում էր վառ եւ հուզիչ տեսարանի ու հիանում դրա անթերիությամբ: Ոչ պակաս տպավորիչ էր նաեւ Օլիմպիադայի փակումը, ինչն անկասկած կարելի է բնութագրել որպես փակման ամենամասշտաբային արարողությունը ձմեռային խաղերի ամբողջ պատմության ընթացքում: Օլիմպիադայի տեխնիկական հագեցվածությունը եւ պրոֆեսիոնալ կազմակերպվածությունը որակական նոր մակարդակի բարձրացրեցին օլիմպիական հետագա խաղերի անցկացման գործընթացը՝ դրանով իսկ ավելի բարձր նշաձող սահմանելով ապագա կազմակերպիչների համար: Իսկ օլիմպիադայի պսակը դարձավ Ռուսաստանի հավաքականի՝ մեդալների հաշվով տարած բացարձակ հաղթանակը՝ 33 մեդալ ռեկորդային քանակով: Անկեղծորեն շնորհավորում եմ Ձեզ, Վլադիմիր Վլադիմիրի, այս նշանավոր իրադարձության՝ աննախադեպ հաղթանակի կապակցությամբ եւ մաղթում Ռուսաստանի եղբայրական ժողովրդին նորանոր հաջողություններ եւ նվաճումներ»,-ասված է ՀՀ Նախագահի շնորհավորական ուղերձում:


text: Բազելը (, ), քաղաք Շվեյցարիայում։ Տարածք Բազել քաղաքի մակերեսը կազմում է 22.75 կմ2։ Քաղաքը Շվեյցարիայի տարածքում թվով երրորդն է։ Ունի ծովի մակերեւույթից 260 մ բարձրություն։ Բազելը այժմ զբոսաշրջության մեծ կենտրոններից է։ Ամռանը այստեղ գալիս են հարեւան տարբեր երկրներից այդ թվում հարեւան Գերմանիայից, այստեղ են գալիս նաեւ Ֆրանսիայից ու Իտալիայից։ Ձմռանը քաղաքում զարգանում է լեռնադահուկային սպորտը։ Բնակչություն Բազելի բնակչության ամենամեծ մասը կազմում են տեղաբնիկները սակայն կան նաեւ Գերմանիայից, Չեխիայից, Ֆրանսիայից, Իտալիայից, Իսպանիայից եւ Պորտուգալիայից այստեղ մնացած եւ տեղաբնիկների հետ սերված եվրոպացիներ։ Ամբողջ Բազել քաղաքի բնակչությունը կազմում է 167,365 մարդ (ըստ 2008 թվականի մարդահամարի)։ Բնակչության միջին խտությունը կազմում է 7,357 մարդ/կմ2։ Պաշտոնական լեզուն համարվում է գերմաներեն լեզվի շվեյցարական բարբառը։ 2000 թվականի մարդահամարի արդյունքում. գերմաներենը համարում էին մայրենի լեզու բնակչության 77,8 %-ը (129 592 մարդ), իտալերենը՝ 5,4 % (9 049 մարդ), ֆրանսերենը՝ 2,6 % (4 280 մարդ), ռոմանշերենը՝ 202 մարդ։ Կրոն 2000 թվականի տվյալներով 41 916 քաղաքացի (25,2 %) դավանում են կաթոլիկ եկեղեցուն, 39 180 մարդ (23,5 %) բողոքական են, 4 567 մարդ (2,74 %) այլ քրիստոնեական դավանանքի։ Քաղաքում կան նաեւ շուրջ 12 368 մուսուլմաններ (7,43 %), 1 325 հրեաներ (0,80 %), 947 հնդիկներ, 746 բուդիստներ եւ 485 մարդ՝ այլ դավանանքների։ Աթեիստներ են 52 321 քաղաքացիներ (31,41 %), իսկ 8 780 մարդ (5,27 %) չի պատասխանել հարցումներին։ Կլիմա Պատկերասրահ Պատմություն 740 թվականին Բազելը դարձավ եպիսկոպոսի նստավայրը։ 1226 թվականին Հռենոսի վրա կառուցվեց առաջին կամուրրջը։ Քաղաքի մեծ մասը 1356 թվականին կործանվեց երկրաշարժից; 1459 թվականի նոյեմբերի 12 -ին Հռոմի պապ Պիոս II-ի հրամանով Բազելում հիմնադրվեց առաջին համալսարանը Շվեյցարիայում՝ Բազելի համալսարանը։ 1501 թվականին քաղաքը մտավ Շվեյցարական միության կազմի մեջ։ 1622 թվականին հիմնադրվեց համալսարանական գրադարանը, որն այժմ ամենամեծն է Շվեյցարիայում։ Ծանոթագրություններ Եվրոպական քաղաքներ Շվեյցարիայի քաղաքներ


text: Invalid username or password ՀՀ առեւտրային բանկերի կողմից 2017 թվականի հուլիսի ընթացքում ՀՀ դրամով տրամադրված վարկերի միջին տոկոսադրույքը կազմել է 12.7% (վարկերի միջին կշռված տոկոսադրույքը՝ ըստ վարկային ռեգիստրի տվյալների)։ Այս մասին տեղեկանում ենք ՀՀ Կենտրոնական բանկի՝ 2017 թվականի հուլիս ամսվա տեղեկագրից։ Ամենաթանկը 1-5 տարի ժամկետով վարկերն են, որոնց միջին տոկոսադրույքը հուլիսին կազմել է 15.8%։ Հուլիսի ընթացքում տրամադրված երկարաժամկետ (5 տարուց ավելի) վարկերի միջին տոկոսադրույքը եղել է 12.2%, մինչեւ 1 տարի ժամկետով վարկերինը՝ 10.9%։ Ինչպես տեսնում եք գծապատկերում, դրամային վարկերի միջին տոկոսադրույքը տարվա ընթացքում նվազել է՝ հունվարի 14.8%-ից հասնելով 12.7%-ի (հուլիսին)։ Նվազումը տեղի է ունեցել հիմնականում կարճաժամկետ վարկերի հաշվին, որոնց տոկոսադրույքը նվազել է 4.1 տոկոսային կետով՝ 15%-ից մինչեւ 10.9%: 5 տարուց ավելի ժամկետայնության վարկերի տոկոսադրույքը նույն ժամանակահատվածում նվազել է 1.3 տոկոսային կետով։ Իսկ միջին ժամկետայնության (1-ից 5 տարի) վարկերի դեպքում դինամիկան տարբերվում է։ Հունվար-հուլիսի ընթացքում այս վարկերի տոկոսադրույքները մեկ աճել են, մեկ նվազել են։ Սակայն հուլիսին տոկոսադրույքը 0.7 տոկոսային կետով ավելի բարձր է եղել, քան հունվարին։ Դիտումներ 20012 19 0318 Եթե ի վերջո որոշենք, որ առաջադրվելու է իմ թեկնածությունը, ապա դա կլինի իմ կողմից մեկ հավելումով. Սերժ Սարգսյան 22 0318 ՓՄՁ համագործակցության ասոցիացիան առաջարկում է բիզնես շահերը ներկայացնող կառույցներին միանալ այս նախաձեռնությանը 22 0318 ՀՀ հյուպատոսական հիմնարկները կադաստրային ծառայություններ կմատուցեն արտերկրում բնակվող հայաստանցիների համար 22 0318 Հայկական շուկա մուտքի խոչընդոտման շատ դեպքեր եղել են պետական տարբեր մարմինների կարգավորման դաշտում. Արտակ Շաբոյան 13 0318 «Չի բացառվում, որ ֆինանսական շուկայի ագրեսիվ մրցակցությունը բերի հայաստանյան բանկերի թվի կրճատման» 02 0318 Թե ինչ եղավ, երբ հայտնի մարդկանց ռեզյումեն՝ անունները փոխած, ուղարկեցին տարբեր կազմակերպություններ Ո՞ր ոլորտների հաշվին է աճել Հայաստանի տնտեսական ակտիվությունը։ 2018 թվականի փետրվարին Հայաստանում միջին ամսական անվանական աշխատավարձը կազմել է 198 944 դրամ։ Նիստը նախագահել են ՀՀ տնտեսական զարգացման եւ ներդրումների նախարարի տեղակալ Հովհաննես Ազիզյանը եւ ԱՄՆ առեւտրային ներկայացուցչի տեղակալ Դանիել Մուլանին:


text: Ռուսաստանում կչեղարկե՞ն Դիմա Յակովլեւի օրենքը - JAMnews Ռուսաստանում կչեղարկե՞ն Դիմա Յակովլեւի օրենքը Ռուսաստանում սկսել են խոսել «Դիմա Յակովլեւի օրենքը» չեղարկելու մասին, որով ամերիկացիներին արգելվում է ռուս երեխաներ որդեգրել: Դա կարող է դիտարկվել՝ ի պատասխան ԱՄՆ կողմից Ռուսաստանի դեմ պատժամիջոցների, այդ թվում՝ «Մագնիտսկու ցուցակի» չեղարկման: Հունվարի 17-ին Մարդու իրավունքների եվրոպական դատարանը (ՄԻԵԴ) ոչ իրավաչափ է ճանաչել ԱՄՆ քաղաքացիների համար ռուս երեխաներ որդեգրելու արգելքը, որը նախատեսված է «Դիմա Յակովլեւի օրենքով»: Դատարանը բավարարել է ԱՄՆ 45 քաղաքացիների հայցը, որոնց մերժվել է երեխաներ որդեգրել ՌԴ-ում, չնայած որ նրանք արդեն սկսել էին ձեւակերպման գործընթացը: Դատավճռի համաձայն՝ Ռուսաստանը հայցվորներին պետք է վճարի ընդհանուր առմամբ 75 հազար եվրո՝ որպես բարոյական վնասի փոխհատուցում, եւ 13.6 հազար եվրո՝ դատական ծախսերի համար: ՌԴ նախագահին կից մարդու իրավունքների խորհրդի ղեկավար Միխայիլ Ֆեդոտովը հայտարարել է, որ ինքը պաշտպանում է ՄԻԵԴ որոշումը: «Ես կարծում եմ, որ այժմ հնարավորություն կառաջանա, եթե ամերիկյան կողմը բարի կամք դրսեւորի, զգալիորեն բարելավել հարաբերությունները մեր երկրների միջեւ: Եվ այդպիսի բարելավման շրջանակում կարող են վերանայվել եւ՛ ռուսական, եւ՛ ամերիկյան օրենսդրական ակտերը»,- ասել է Ֆեդոտովը «Ինտերֆաքսին»: Նրա խոսքով՝ պետք է նկատի ունենալ, որ այսպես կոչված «Դիմա Յակովլեւի օրենքը» եղել է որպես պատասխան «Մագնիստսկու ցուցակի», որն ընդունվել է ԱՄՆ Կոնգրեսի կողմից: «Բայց, ակնհայտ է, որ որբերը բացարձակ ոչ մի կապ չպետք է ունենան այդ արտաքին քաղաքական ակցիաների հետ»,- պարզաբանել է Ֆեդոտովը: Մարդու իրավունքների լիազոր ներկայացուցիչ Տատյանա Մոսկալկովան ՄԻԵԴ որոշումն այդ հարցով անվանել է «շատ կշռադատված»: Օրենքի հնարավոր չեղարկման օգտին է հանդես եկել նաեւ Դաշնային խորհրդի խոսնակ Վալենտինա Մատվիենկոն: Նրա խոսքով՝ ռուսական օրենսդրության մեջ այդպիսի նպատակ չկա ամեն գնով «պահել այդ օրենքը», եւ որ իրենք պատրաստ են ԱՄՆ հետ երկխոսության: «Նովայա գազետա»-ի քաղաքականության բաժնի խմբագիր Կիրիլ Մարտինովը նշել է, որ «քաղաքականության լեզվով՝ դա նշանակում է, որ Ռուսաստանի իշխանությունները Մատվիենկոյի շուրթերով գործարք են առաջարկում Թրամփի աշխատակազմին»: Օրենքը «Ներգործության միջոցների մասին այն անձանց նկատմամբ, ովքեր մասնակից են մարդու ազատությունների եւ հիմնարար իրավունքների, Ռուսաստանի Դաշնության քաղաքացիների իրավունքների եւ ազատությունների խախտումներում» ընդունվել է 2012թ. դեկտեմբերին: Այն անվանվել է Դիմա Յակովլեւի՝ ռուս երեխայի անունով, որը որդեգրվել էր ամերիկացի զույգի կողմից, ավելի ուշ՝ 2008թ. մահացել որդեգիր հոր անուշադրության հետեւանքով: Օրենքը նախատեսում է արգելել ռուս երեխաների որդեգրումն ԱՄՆ քաղաքացիների կողմից: Այն դարձել է ԱՄՆ Կոնգրեսի կողմից 2012թ. դեկտեմբերին ընդունված «Մագնիտսկու ցուցակի» պատասխանը, որով անհատական պատժամիջոցներ են սահմանվում այն անձանց նկատմամբ, ովքեր պատասխանատու են Ռուսաստանում մարդու իրավունքների խախտումների համար:


Կոմերցիոն անշարժ գույք, Մալաթիա-Սեբաստիա, Երեւան Հ. Ա. Ա-1թաղ. Շուկայականից էժան, նոր կապ. վերոնորո 100 000 դր


«Շւէյցարական Berner Zeitung թերթի յօդւածը արժեցել է 6 մլն 900 հազար դրամ». Politik.am - «ԱԼԻՔ» Օրաթերթ You are here:Գլխաւոր էջ»Լուրեր»Քաղաքական»Հայաստան - Արցախ»«Շւէյցարական Berner Zeitung թերթի յօդւածը արժեցել է 6 մլն 900 հազար դրամ». Politik.am «alikonline.ir» - Politik.am-ը յունւարի 14-ին գրել է. «Այսօր վարչապետ Նիկոլ Փաշինեանն իր ֆէյսբուքեան էջում տեղեկացրել էր, որ շւէյցարական յայտնի թերթերից մէկը դրական յօդւած է գրել Հայաստանում տեղի ունեցած իշխանափոխութեան մասին. «Շւէյցարական Berner Zeitung թերթը յունւարի 7-ի համարում մեր երկրի մասին յօդւած է տպագրել՝ «Հայաստանը քաղում է յեղափոխութեան պտուղները» վերնագրով՝ Ոչ բռնի, թաւշեայ, ժողովրդական յեղափոխութեան արդիւնքները գնահատելով դրական»: Politik.am-ը կառավարութեան իր աղբիւրներից ճշտել է, որ յօդւածն իրականում պատւիրւած է եւ բաւական թանկ է արժեցել։ Կառավարութեան մեր աղբիւրի պնդումը ստիպեց փոքրիկ հետաքննութիւն իրականացնել եւ համացանցի բաց աղբիւրներից պարզել իրականութիւնը։ Շւէյցարական Berner Zeitung թերթը հիմնականում հէնց պատւիրւած յօդւածներ է հրապարակում։ Prnews.io կայքում առկայ են տւեալներ թերթի պատւէրով յօդւածի արժէքի եւ ծառայութիւնների մասին։ Գնային առումով «erner Zeitung-ը կարելի է համարել միջին թանկութեան ծառայութիւններ մատուցող։ Մէկ յօդւածի պատւիրման համար նւազագոյնը անհրաժեշտ է վճարել 6 մլն 660 հազար 199 դրամ։ Բայց առկայ են յաւելեալ ծառայութիւններ, որոնց գինը կարող են հասցնել մինչեւ 6 940 000 դրամ։ Այդ ծառայութիւններն են՝ թեմատիկ բաժին 2 մլն 758 հազար 199 դրամ, անգլերէն թարգմանութիւն 74 572 դրամ, SEO գրառում 99 430 դրամ, 1000 եւ աւել դիտում 99 430 դրամ, յօդւածի պատրաստում փորձագէտի կողմից 248 575 դրամ։ Մեր աղբիւրների փոխանցմամբ, կառավարութեանը գովաբանող յօդւածի դեէպքում պատւիրատուն օգտւել է նաեւ հյաւելեալ ծառայութիւններից։ Յօդւածի հեղինակը յայտնի լրագրող FRANK NIENHUYSEN, ով գրում է քաղաքական եւ տնտեսական թեմաներով։ Եթէ հաշւի առնենք նաեւ այս հանգամանքը, ապա կառավարութեանը գովաբանող յօդւածը պատւիրատուի վրայ նստել է աւելի քան 6 մլն 900 հազար դրամ։ Այս պահին դեռեւս յստակ չեն տեղեկութիւնները, թէ յօդւածի համար ով է վճարել։ Յիշեցնենք, որ վարչապետ Նիկոլ Փաշինեանն այսօր (յունւարի 14-ԽՄԲ.) ֆէյսբուքեան իր էջում գրառում էր կատարել՝ կից ներկայացնելով նաեւ թերթի այդ հրապարակման լուսանկարը։ «Շւէյցարիական Berner Zeitung թերթը յունւարի 7-ի համարում մեր երկրի մասին յօդւած է տպագրել՝ «Հայաստանը քաղում է յեղափոխութեան պտուղները» վերնագրով՝ Ոչ բռնի, թաւշեայ, ժողովրդական յեղափոխութեան արդիւնքները գնահատելով դրական»,- գրել էր Փաշինեանը»: